text:
Samignun
Samignun ( [sɐmiˈɲun]?/i, er Samagnun [sɐmɐˈɲun]?/i, tudestg Samnaun [samˈnau̯n], bavarais Tsalnaun [tsɐlˈnau̯n][1] u Salnaun) è ina vischnanca politica dal Grischun. Ella è situada en la part orientala dal chantun en il circul Ramosch dal district En. La vischnanca sa cumpona da las fracziuns Champatsch, Laret, Plan, Ravaisch e Samnaun situadas tuttas en la Val Samignun. Per motivs istorics e pertutgant il traffic è Samignun in’exclava da duana; il vitg sa chatta pia ordaifer il cunfin da dazi svizzer. Dapi ch’ils abitants da Samignun èn vegnids germanisads en il 19avel tschientaner davent dal Tirol furma Samignun la suletta vischnanca en Svizra nua ch’i vegn discurrì in dialect bavarais.
Cuntegn
- 1 Geografia
- 2 Num dal lieu e vopna
- 3 Istorgia
- 4 Populaziun
- 5 Lingua
- 6 Litteratura
- 7 Colliaziuns
- 8 Annotaziuns
Geografia[modifitgar | modifitgar il code]
Situaziun geografica[modifitgar | modifitgar il code]
La Val Samignun sa chatta tranter las duas crestas da la Gruppa da Samignun ed ha pliras vals lateralas. Ella entschaiva tar la Fuorcla Zeblas (tud. Samnauner Joch, Zeblasjoch; 2539 m) e s’extenda vers il nordost fin a Schalkl, ina fracziun da la vischnanca austriaca da Danuder (tud. Nauders). Tras la val curra il Tscher (tud. Schergenbach), in flum da 16 kilometers lunghezza che nascha sin la Fuorcla Zeblas. La Val Samignun è la suletta val entaifer la Gruppa da Samignun ch’è abitada. Il punct il pli aut è il Muttler cun 3294 meters autezza, il pli bass è la Spissermühle sin 1511 meters sur mar.
Muntognas enturn la val[modifitgar | modifitgar il code]
La Gruppa da Samignun è ina chadaina da muntognas da las Alps Centralas cun autezzas en media da 2700 fin 3000 meters. En il sidost cunfina ella cun la Val Sinestra, en il vest cun la Val Fenga (tud. Fimbertal) ed il Stanzertal ed en l’ost e sidost cun la Val da l’En. La chadaina da muntognas consista da duas crestas, ina cresta principala (u cresta settentriunala) ed ina cresta secundara che limiteschan la val. La cresta principala furma la cuntinuaziun vers nordost dal Massiv dal Silvretta e s’extenda da la Fuorcla Zeblas sur il Piz Rots (3097 m), il Bürkelkopf (3033 m), Gribellakopf (2987 m), Hexenkopf (3035 m), Furgler (3004 m), Blankakopf (2895 m), Rotpleiskopf (2938 m) ed il Kegelkopf (2920 m) fin a Landeck en il Tirol. La cresta secundara è pli auta che la principala, ma era pli curta. Ella sa sparta da la cresta principala sper il Piz Rots e s’extenda da là ennà vers il sidost e silsuenter vers il nordost e finescha sper Vestmezia (tud. Finstermünz) tranter l’En ed il Tscher. La cresta secundara cumpiglia il Piz Tschütta (tud. Stammerspitz(e); 3254 m), il Muttler (3294 m) ed il Piz Mundin (3254 m).
Fracziuns[modifitgar | modifitgar il code]
La vischnanca da Samignun sa cumpona da tschintg fracziuns. En il center da la val sa chatta Samignun sez (1835 m), lura suonda Ravaisch (1799 m) al pe dal Che d’Mot, Plan (era Plaun; 1728 m) a la spunda dal Tscher, Laret (1730 m) al pe dal Piz Munschuns ed il davos Champatsch (tud. Compatsch; 1718 m) a l’entrada da la val, en vischinanza dal cunfin cun l’Austria e dal lieu da cunfin austriac Spiss (rum. Spescha). Champatsch furma ozendi il center da la Val Samignun.
Territori communal[modifitgar | modifitgar il code]
La surfatscha totala da la vischnanca munta a 5618 hectaras. 166 hectaras consistan dad ers e pradas, 2424 hectaras furman terren cun giudida agricula, 658 hectaras èn cuvertas da guaud, 53 hectaras èn abitadas (chasas e vias) e 2317 hectaras èn terren nunproductiv.[2]
Vischnancas cunfinantas[modifitgar | modifitgar il code]
Num dal lieu e vopna[modifitgar | modifitgar il code]
Il num da la Val Samignun va probabel enavos al num da la chaplutta da S. Magnus a Samignun e deriva d’ina furma latina (ipotetica) *Ad Sanctu Magnone. Per rumantsch existan u existivan sper Samignun las furmas Samanun, Samagnun, Samanum e Samnun.
Il num tudestg è per regla Samnaun, en il dialect bavarais da Samignun ed en general en il tirolais vegn il num dentant pronunzià Tsalnaun [tsɐlˈnau̯n] u Salnaun. La segunda furma è ozendi pli derasada, schebain che pleds rumantschs ch’entschaivan cun s èn vegnids surpigliads sco ts en il tirolais.[3]
La vopna da Samignun mussa sin fund cotschen ina crusch en argient (alv) cun duas conchiglias en argient (alv) en ils champs sisum. Las conchiglias èn il simbol da S. Giachen il vegl, il patrun da la baselgia parochiala da Samignun. La crusch simbolisescha la rolla da Samignun sco vischnanca da cunfin.
Istorgia[modifitgar | modifitgar il code]
Da tge temp che la Val Samignun è vegnida colonisada n’è betg enconuschent. Ina colonisaziun tras il carstgaun fiss stada pussaivla dapi la fin dal temp da glatsch, ma i n’è betg cler sche la val era gia populada en ils temps da crap, da bronz e da fier.[4] Ils emprims colonists èn probablamain stads purs or da l’Engiadina che nizzegiavan a l’entschatta la val sco aclas. Ins suppona ch’ils colonists vegnivan da Tschlin e Ramosch e ch’els chatschavan lur muvel da l’Engiadina sur la Fuorcla Maisas en la Val Samignun. Pli tard èn ils colonists restads sur onn.
Samignun vegn numnà l’emprima giada l’onn 1089. Da quel temp ha il signur Gebhard da Tarasp regalà possess en la Val Samignun a la claustra Mariamunt. Da lez temp era la val pia gia populada dapi in detg temp ed aveva in’impurtanza economica. Oriundamain era la val colliada cun l’Engiadina be tras ils pass ed era accessibla be durant la stad. Ma grazia al clima temperà ed il sulom fritgaivel pudevan ils colonists manar ina vita quasi autarca. L’onn 1220 è la donaziun vegnida confirmada en in document papal. Plinavant exista in contract dal 1249 en il qual papa Innocenz ha concedì tscherts dretgs ad ina chaplutta a Samignun. Politicamain appartegneva Samignun a Ramosch che furmava sco il rest da l’Engiadina Bassa ina part dal contadi dal Vnuost. La regiun suttasteva pia als prinzis dal Tirol e pli tard a l’Austria. Ultra da quai aveva l’uvestg da Cuira dretgs feudals. Il 1652 è la Lia da la Chadé sortida da l’uniun da l’uvestg da Cuira cun la Tumleastga, il Surses, la Bregaglia e l’Engiadina. Era Samignun fascheva part da la Lia da la Chadé ed appartegneva a la dretgira auta da Ramosch. Il 1652 è l’Engiadina sa deliberada ensemen cun la Val Samignun dals dretgs feudals.
Cura che la refurmaziun è vegnida introducida en l’Engiadina en il 16avel tschientaner, è era ina part da Samignun sa convertida a la nova cardientscha. La pli gronda part dals abitants è dentant restada catolica, quai ch’è probablamain d’attribuir a la vischinanza e las relaziuns cun il Tirol. Il 1600 era var in terz dals abitants refurmà. Durant ils Scumbigls grischuns en la Guerra da trent’onns è era Samignun vegnì involvì en battaglias. A partir dal 1620 han ils Habsburgais invadì pliras giadas l’Engiadina, ed era Samignun è vegnì assaglì e sblundregià. Ultra da quai ha la schuldada purtà epidemias en la val che han furià surtut ils onns 1629 e 1635. Plinavant han paders chaputschins empruvà cun metodas agressivas da convertir abitants refurmads al catolicissem, quai che ha provocà dispitas. Igl è dentant documentà che omaduas confessiuns faschevan diever da la baselgia l’onn 1651. Enfin l’entschatta dal 19avel tschientaner èn tut ils refurmads sa convertids u emigrads, e l’onn 1836 ha gì lieu il davos servetsch divin refurmà.[5]
La diversitad da cardientschas ha er procurà per dispitas cun la dretgira auta a Ramosch. In tschert temp han ins vulì che l’uffizi dal president da Samignun vegnia occupà in onn dad in refurmà e l’auter dad in catolic. Pliras giadas n’han ins dentant chattà nagin refurmà indigen per l’uffizi (uschia p.ex. tranter 1753 e 1777), cun il resultat ch’insatgi da Ramosch ha surpiglià l’uffizi da president. Per consequenza da questas dispitas è Samignun daventà l’onn 1806 in’atgna vischnanca.[6]
Il 1798 è Samignun stà pertutgà dals conflicts tranter la Frantscha e l’Austria. Tranter auter è la culla dal clutger da Champatsch vegnida destruida. Donns dad aua en il clutger han sinaquai destruì la cronica da la val che vegniva conservada là e che cuntegneva probablamain in rapport davart l’emprima colonisaziun da la val.[7] Ensemen cun il rest dal Grischun è Samignun daventà l’onn 1799 ina part da la Republica helvetica ed il 1803 ensemen cun il chantun Grischun ina part da la Confederaziun. L’onn 1812 è l’emprima scola communala vegnida averta.
L’introducziun d’in sistem da duana central en Svizra l’onn 1848 ha chaschunà gronds dischavantatgs per Samignun, perquai ch’il commerzi cun il Tirol è vegnì engrevgià. Ils onns 1888 e 1892 ha la vischnanca dumandà l’exclusiun dal territori da vischnanca da la duana svizra. Ils 29 d’avrigl 1892 ha il Cussegl federal approvà la dumonda cun l’argument che la val dependia dal commerzi cun l’Austria.
Il 1913 è vegnida finida la via d’access da Samignun a Vinadi. Quella ha creà per l’emprima giada ina colliaziun directa da la Val Samignun en l’Engiadina Bassa ch’era charrabla l’entir onn. Avant era Samignun accessibel be la stad sur ils pass da muntogna u davent dal Tirol. En il Tirol manavan duas sendas, ina da Samignun tras la Fuorcla Zeblas en il Paznaun e l’autra sur Champatsch en la Val da l’En. Il proxim uffizi da posta ed il proxim medi sa chattavan a Danuder en il Tirol.[8]
La via directa sin territori svizzer è vegnida approvada dal Cussegl federal il 1905 e la Confederaziun ha surpiglià ils custs da construcziun. Avant avevan ins anc gì resalvas pervia dals custs; ina cumparegliaziun aveva mussà ch’ins avess pudì redomiciliar cun il medem import tut ils abitants da Samignun en l’Africa dal Sid e cumprar là grondas proprietads da terren per mintga famiglia.[9] Perquai che la via cun numerusas punts e galarias maina sur chavorgias e sper paraids-crap or, è la construcziun stada ina prestaziun enorma. Dapi la construcziun da la via è adina puspè vegnì discutà sche l’exemziun da dazi duaja vegnir revocada. Damai ch’ils custs ed ils dischavantatgs da quest pass fissan pli gronds che las entradas da dazi, è il status vegnì mantegnì fin il di dad oz.
A partir dals onns 1920 è il turissem entrà en la val ed ha remplazzà plaun a plaun l’agricultura sco sectur da gudogn principal. Dapi ils onns 1950 è il turissem il sectur economic il pli impurtant. Il territori da skis communabel Silvretta Arena Samnaun/Ischgl furma in dals pli gronds territoris da skis en las Alps Orientalas.
Populaziun[modifitgar | modifitgar il code]
La fin dal 2010 dumbrava Samignun 760 abitantas ed abitants.[10] Da quels eran 641 burgais svizzers e 119 esters. 25,8 % da la populaziun era damain che 20 onns veglia, 63,4 % dumbrava tranter 20 e 64 onns e 10 % avevan dapli che 64 onns. L’onn 2000 dumbrava Samignun 285 chasadas; en media vivevan pia 2,4 persunas en ina chasada. 46,4 % dals abitants han terminà ina scolaziun sin il stgalim secundar II e 7,2 % sin il stgalim terziar.[11]
Lingua[modifitgar | modifitgar il code]
Tar la dumbraziun dal pievel dal 2000 han 93,5 % inditgà il tudestg sco lingua dumagnada il meglier, 1,7 % il portugais e 1,6 % il serbocroat. Tut las autras linguas cuntanschevan damain che 1 %. Ina caracteristica è che Samignun è il sulet lieu en Svizra, nua ch’i vegn discurrì in dialect bavarais.
Midada al tudestg[modifitgar | modifitgar il code]
Oriundamain discurrivan ils abitants da Samignun in dialect rumantsch ch’era fitg datiers dal vallader da l’Engiadina Bassa. Perquai che la val era colliada cun l’Engiadina be tras ils pass da muntogna che n’eran betg passabels durant l’enviern, avevan ils abitants da la val dapli contact cun il Tirol da lingua tudestga che cun l’Engiadina rumantscha. En il 19avel tschientaner è il lieu passà al tudestg; il dialect rumantsch da Samignun è mort ora dal tuttafatg il 1935.
Fin enturn il 1820 discurrivan ins en la val bunamain exclusivamain rumantsch, ma tras l’immigraziun e nozzas cun glieud dal Tirol ha il dialect bavarais pudì fitgar pe pauc pli tard.[12] Ina tschert’influenza ha segiramain er gì l’engaschament d’in scolast oriund da la Malserheide en il Tirol che ha spusà ina dunna da Samignun ed è daventà scolast dal vitg. Otto Gröger suppona plinavant che l’emigraziun respectivamain la spariziun da la minoranza refurmada (ch’aveva ina pli gronda attaschadadad cun l’Engiadina refurmada che cun il Tirol catolic) haja indeblì il rumantsch. Fin il 1810 vegniva la pregia catolica probablamain tegnida per rumantsch, suenter il 1810 per tudestg. La pregia refurmada han reverendas engiadinais probablamain fatg per rumantsch. La davosa pregia refurmada per rumantsch ha gì lieu il 1835, cura che la davosa abitanta refurmada da Samignun è morta ed il pled da bara è vegnì legì per rumantsch.[13] Dapi circa l’onn 1820 duvravan ins a Samignun omaduas linguas, enfin ch’il tirolais è sa profilà pli e pli ed ha stgatschà il rumantsch. Probabel saveva la pli gronda part dal abitants gia discurrer avant tudestg. Ils onns 1920 relata Otto Gröger che nagin a Samignun possia sa reguardar dad insatgi che na discurriva betg tudestg.[14]
Tar l’emprima dumbraziun dal pievel svizra (1860) eran anc 10 chasadas rumantschas, visavi 68 da lingua tudestga. Diesch onns pli tard (dumbraziun dal 1870) è registrada be anc ina chasada da lingua rumantscha. Per quest motiv na vegn Samignun er betg quintà tar l’intschess tradiziunalmain rumantsch. Chapì il rumantsch ha dentant probablamain anc la plipart dals abitants.[15] Il pader benedictin Maurus Carnot ch’è naschì il 1865 a Samignun e creschì si là n’ha gia betg discurrì pli rumantsch da Samignun; el ha emprendì il rumantsch sco lingua estra a Mustér.[16] Cura che Robert de Planta e Florian Melcher han documentà il rumantsch da Samignun tranter il 1899 ed il 1910, devi be anc singulas persunas da lingua rumantscha. Questa retschertga è bain il sulet fastiz dal dialect rumantsch da Samignun. Tranter ils davos pledaders eran Augustin Heiss, Casimir Platzer e Johanna Kleinstein. Cura che Augustin Heiss è mort l’onn 1935, è il rumantsch da Samignun sparì definitivamain.[17]
Il dialect rumantsch da Samignun[modifitgar | modifitgar il code]
Aifer il rumantsch tutgava il dialect da Samignun cleramain tar il vallader. Entras l’isolaziun da la Val Samignun aveva il dialect local dentant ina posiziun particulara che s’exprimiva d’ina vart tras arcaissems. (Uschia aveva il rumantsch da Samignun plirs tratgs cuminaivels cun il jauer da la Val Müstair, il qual sa mussa pli arcaic en cumparegliaziun cun il vallader.) Da l’autra vart èn sa fatgas valair novaziuns linguisticas che stattan en connex cun il contact cun il tirolais.
Bunamain tut quai ch’ins sa davart il rumantsch da Samignun deriva da las registraziuns da Florian Melcher e Robert de Planta. Lur notizias consistan da passa 12 000 pleds e proverbis.[18] Fin il di dad oz è be ina part dal material davart il rumantsch da Samignun vegnida publitgada. Igl existan plinavant ina grammatica da Theodor Gartner dal 1879 ed in text da quatter paginas dal 1890. L’onn 1981 ha Ada Ritter preschentà en sia dissertaziun ina survista detagliada da l’inventari fonetic.
Tratgs che attribueschan il rumantsch da Samignun al vallader èn tranter auter la conservaziun dad a accentuà sco en chasa (a Samignun per il solit en la furma curta cha) visavi al puter chesa u il svilup dad A latin avant M tar [ɔ] sco en chomma visavi al puter chamma. Ultra da quai datti er cas nua ch’il dialect da Samignun ha conservà in vocalissem pli vegl ch’il vallader, analog al jauer da la Val Müstair u al sursilvan.
- Ils diftongs au, ou, oa, ea ch’èn daventads dapertut en vallader á, o, e èn sa mantegnids per part a Samignun: maun, paun visavi ladin mán, pán. Ou avant r, s, l + consonant è sa mantegnì il meglier, ma er en quel cas existan las furmas pli novas: courda/corda [ˈkɔu̯rðɐ]/[ˈkɔrðɐ]. Ea è per la plipart daventà e: pell [pɛl]; sa mantegnì è dentant cuvearta [kuˈvɛɐ̯rtɐ] sper cuverta.
- AU accentuà latin è daventà a lung e betg o sco en il rest dal ladin: ar (aur), nasch (nausch).
- Il sun [n] suenter vocal è sa mantegnì a Samignun, entant ch’el è daventà en l’Engiadina tut tenor il vocal [ɲ] u [ŋ]: chaun e cumin enstagl da cháng e cumign.
- -LC- latin avant E/I è sa mantegnì, entant ch’il L è svanì en il ladin: dultg e chiltschina.
- Il sun final NG latin è sa mantegnì en plirs cas en la furma pli veglia ntg enstagl da ŋk: pantg ma er lunc.
Ils suandantas tratgs attribuescha Ada Ritter a l’influenza dal bavarais:
- Ils vocals ü ed ö èn vegnids delabialisads ad i ed e: fegl [feʎ], egl [eʎ], dir [dir] e glina [ˈʎinɐ] en cuntrast cun ladin fögl, ögl, dür, glüna. La midada fonetica era probabel bunamain concludida, per part èn dentant era furmas cun ö cumprovadas: sen [sen] sper sönn [søn] e plevja [ˈplevjɐ] sper plövja [ˈpløvjɐ].
- Ils fricativs sonors [z] e [ʒ] èn daventads en il dialect da Samignun identics cun ils fricativs surds: spusa, baselja e plaschair èn vegnids pronunziads [ˈʃpusɐ], [vɐˈseʎɐ] e [plɐˈʃai̯r].
- Ina posiziun particulara ha G latin avant E/I: En il rumantsch è il sun sa sviluppà da [dʒ] tar in simpel [ʒ]. En il dialect da Samignun è il sun dentant sa sviluppà a [tʃ] surd ed en plirs cas vinavant tar in simpel [ʃ]: tschierl sper schierl.
- Il sun d è sa sviluppà en il rumantsch da Samignun tar [ð]: cridar e stadaira vegnivan pronunziads [kriˈðar] e [ʃtɐˈðai̯rɐ].
- Ils suns palatals gl e gn (IPA: [ʎ] e [ɲ]) avevan ina tendenza tar il simpel l e n: mulin sper muglin e nia sper gnia.
- Fitg remartgabel è che [b] e [v] eran remplazzabels en plirs cas: naiver/naiber [ˈnaivər], lavina/labina [lɐˈvinɐ], vrijinna/brijinna [vrijanːə]. Ada Ritter suppona che la bilinguitad rumantsch-tirolaisa saja il motiv per quest svilup. En il dialect tirolais na datti ni [b] ni [v] sonors, ma il sun [ʋ] cha stat foneticamain tranter [b] e [v]. Probabel han ils da Samignun surpiglià il sun tirolais, quai che ha gì sco resultat ch’ins na ha betg pli fatg ina differenza clera tranter [b] e [v]. Il medem svilup aifer il rumantsch è uschiglio be enconuschent dal jauer che sa chatta medemamain en ina situaziun da contact linguistic cun il tirolais.
- Dal tirolais è vegnì emprestà il sun [pf] ch’è dentant vegnì remplazzà en plirs cas tras f simpel: tirolais pflegn > pflejàr [pfleˈjar], tirolais Pfaiffezagl > pfeifazocla [pfai̯fɐˈtsɔklɐ].
Sco ils auters dialects ladins ha er il rumantsch da Samignun surpiglià directamain pleds dal tudestg. Tranter quels sa chattan sper paur e puop era pleds sco vat dal tirolais pald, vaunc dal tirolais Pank, vallas dal tirolais pall, vaffas da tirolais Waffe u vaunga dal tirolais Wange.
Il dialect tudestg da Samignun[modifitgar | modifitgar il code]
Il dialect tudestg da Samignun è il sulet en Svizra che na fa betg part da l’aleman, mabain dal bavarais. Aifer il bavarais tutga Samignun tar il bavarais dal sid e mussa oravant tut tratgs dal dialect da la Val da l’En Superiura. Il vocabulari dal dialect da Samignun vegn registrà en il Wörterbuch der bairischen Mundarten in Österreich.
La suandanta descripziun sa basa sin in essai dad Otto Gröger dal 1924, las datas pon perquai esser per part antiquadas. Gröger sez supponiva il 1924 che las atgnadads dal dialect da Samignun daventian anc pli marcantas enstagl da svanir. El descriva il dialect da Samignun sco dialect maschadà che ha ils blers tratgs cuminaivels cun il dialect da Danuder (Nauders), ma en auters puncts dapli sumeglientscha al dialect da Fuond (Pfunds); omadus lieus èn situads en la Val da l’En Superiura. In’influenza dal dialect dal Paznaun n’han ins dentant betg pudì constatar. Ultra da quai sa distingua il dialect da Samignun tras in’influenza da substrat dal rumantsch e mintgatant dal tudestg da scrittira, quai che stat probablamain en connex cun la rolla che la scola ha giugà tar la midada dal rumantsch al tudestg.
Litteratura[modifitgar | modifitgar il code]
- Ada Ritter: Historische Lautlehre der ausgestorbenen romanischen Mundart von Samnaun (Schweiz, Kanton Graubünden). En: Romania Occidentalis 6, chasa editura A. Lehmann, Gerbrunn sper Würzburg 1981.
- Otto Gröger: Der Lautstand der deutschen Mundart des Samnauns verglichen mit jedem der benachbarten Tiroler Mundarten. En: Zeitschrift für Deutsche Mundarten 1/2, Verlag des Deutschen Sprachvereins, Berlin 1924 (p. 103–144).
Colliaziuns[modifitgar | modifitgar il code]
Annotaziuns[modifitgar | modifitgar il code]
- ↑ Ritter, p. 257.
- ↑ http://www.gemeindesamnaun.ch/website/gp/gp06.asp
- ↑ Ritter, p. 257.
- ↑ Ritter, p. 11.
- ↑ Ritter, p. 16s.
- ↑ http://web.archive.org/web/20050521015416/http://www.gemeindesamnaun.ch/dv/beziehungen%20zum%20engadin.pdf
- ↑ Ritter, p. 18.
- ↑ Ritter, p. 9.
- ↑ Ritter, p. 9.
- ↑ http://www.gemeindesamnaun.ch/website/gp/gp06.asp
- ↑ http://www.bfs.admin.ch/bfs/portal/de/index/regionen/regionalportraets/gemeindesuche.html
- ↑ Ritter, p. 24.
- ↑ Gröger, p. 104s.
- ↑ Gröger, p. 105.
- ↑ Gröger, p. 105.
- ↑ Ritter, p. 19.
- ↑ Ritter, p. 25.
- ↑ Ritter, p. 36.
- ↑ Adattà tenor la transcripziun da Robert de Planta en Gröger 1924, p. 142s. Segns d’interpuncziun sco en l’original.


c: text/html

text:
Er sch'in helicopter ha immensa forza na tanscha quai betg dal tut per ch'in helicopter sgola. Quai ha er da far cun il motor e la paisa dal helicopter, cun las temperaturas e cun l'aria.
Kamov - il helicopter gigantic
Il meglier helicopter ch'i dat insumma en Svizra è il helicopter gigantic cun il num Kamov. Il Kamov ha radund 5000 PS, quai è tant sco la forza da var 40 autos.
Nov helicopter da la Rega
La Rega sgola a partir da quest atun cun "AW Da Vinci", in helicopter da la nova generaziun. 10 milliuns francs custa quai nov helicopter che remplazza il vegl helicopter dal tip "Agusta K2", ch'è stà ils ultims 15 onns en servetsch per la Rega. In nov helicopter è stà necessari, cunquai ch'il dumber da sgols è creschì marcantamain ils ultims onns.

robotstxt: allowed

filter: keep


text:
Il numer 2 dal mund cunter il numer 1 dal mund – quai è il final da las dunnas a l’Australian Open da tennis a Melbourne. Suenter il numer 2 Caroline Wozniacki dal Danemarc è era il numer 1 Simona Halep da la Rumenia en il final. Halep ha battì la Tudestga Angelique Kerber en in gieu dramatic cun 6:3, 4:6 e 9:7. Avant aveva Caroline Wozniacki battì Élise Mertens da la Belgia cun 6:3 e 7:6. La sonda vegn quai en mintga cas a dar ina nova victura ad in turnier da Grand Slam. Ton Halep sco Wozniacki han anc mai gudagnà in dals 4 gronds turniers dal mund. La victura da l’Australian Open è lura gist era il numer 1 da la rangaziun mundiala da tennis.
RR novitads 09:00


text:
Exteriur
-
China: nova ruta commerziala en l’Iran
Ina nova lingia da tren da la China en l'Iran permetta da transportar rauba tranter ils dus pajais per 20 dis pli spert – cumpareglià cun il viadi sur mar. Quai scriva l'agentura da novitads svizra SDA.
Autur:
SDA / Dominik Hardegger
Per Peking è la colliaziun cun l'Iran in'impurtanta part da sia Nova via da Saida. Quai è in immens project d'infrastructura che duai pussibilitar la finala novs corridors economics da la China en l'Europa ed en l'Africa.
RR novitads 11:00


text:
Suenter che l’emprima reacziun dals fugitivs n’è betg gista stada euforica cura ch’els èn arrivads avant la Chasa Muntanella, è la situaziun finalmain sa sclerida suenter plirs telefonats cun l’Uffizi da migraziun e da dretg civil.
Entaifer paucs mais midà 4 giadas locaziun
Ils requirents d’asil èn, sco in dad els ha declerà en englais, tuts da l’Eritrea ed han gì da midar locaziun gia quatter giadas entaifer paucs mais. Uss sajan els arrivads en ina val laterala, lunsch davent da tut e tuts en in pitschen lieu senza grond’infrastructura e pussaivladads per cumprar en e tgirar il contact cun confamigliars ed amis.
Populaziun vegn infurmada la gievgia
Entant han ils umens però retratg lur nov dachasa transitoric en la Chasa Muntanella ch’era oriundamain in champ da vacanzas. Il manader da quella, Werner Braun, è persvas ch’el vegn dad organisar cun agid dal chantun tut il manaschi. En tut duessan avair dimora bun 50 fugitivs en la Chasa Muntanella.
La populaziun da la Val Müstair duess vegnir infurmada ils 3 da december 2015 dal chantun e da la vischnanca davart ils detagls dal nov center per fugitivs a Valchava.


text:
Irmandades da Fala
La Irmandades da Fala (Fratellanza de la Lengua) l'è staa on moviment nazzionalista galizzian attiv dal 1916 al 1931. L'è staa 'l primm moviment a doperà domà la lengua galizziana.
Origin[Mudifega | mudìfica 'l sorgènt]
El 5 de genar del 1916 l'Antón Villar Ponte, influenzaa dal Aurelio Ribalta scomencia ona campagna in de la Voz de la Galizia per creà l'associazzion "Liga de Amigos do Idioma Galego" ("Liga di Amis de la Legua Galiziana") e 'l publega on librett indoa 'l difend la lengua galizziana e 'l doperalla.
Programma politegh[Mudifega | mudìfica 'l sorgènt]
In del congress del 1918 a Lugo han cattaa foeura quell programma chì:
- Autonomia completa de la Galizzia
- Autonomia di comun
- Ingress de la Galizzia in de la Societaa di Nazzion
- Union federala cont el Portogall
- Podè legislativ a on Parlament Galizzian
- Podè giudizziari che 'l vegn dal Popol
- Bilenguism spagnoeu-galizzian
- Uguaglianza di driss òmm-donna


text:
Piu IX
Piu IX (Senigallia (AN), 13 de màgg 1792 - Ruma, 7 de febràr 1878) l'è stái el 255° Papa de la cesa católica. El se ciameva Giuánn Maria Mastai Ferretti.
El Papa Giuánn Paul II l’ha pruclamàd Beát el 3 de setèmber 2000, el stéss dì de la beatificasiòn de Giuànn XXIII.
L’é stai, dòpu San Péder, el Papa che l’ha guernàd la Cesa per püsée temp: 31 ann, 7 més e 23 dì.
Se l'ha dìtt[Mudifega | mudìfica 'l sorgènt]
Ligamm de föra[Mudifega | mudìfica 'l sorgènt]
- Biugrafia de Piu IX sü SantieBeati.it
- Opera Omnia de Papa Piu IX


text:
Teater en tiara romontscha
(Correspondenza) La sesiun dil teater en nos vitgs romontschs ei puspei cheu. Beingleiti vegnan numerus inserats a palesar ils varionts programs, ils fretgs da miniziusa e nunstunclenteivla preparaziun e lavur. Daveras, ina variada mischeida da teaters! ils marcants tetels plein misteris ed attracziun diregian nos pass en auters vitgs, en autras tiaras, enzuglian nus cul manti grischatsch d'epocas gia daditg vargadas ed emblidadas. Nies pievel muntagnard, modulaus en marcants tratgs dil grev cumbat pil paun da mintgadi, banduna bugen silmeins per in'uriala, il mudergiont present, pleins d'incertezia e malsegirtad.
Havend surlegiu ils differents inserats vegn beinenqualin ad haver da sedecider. In proverbi romontsch di gie: "Tgi che ha las letgas, ha las setgas." Nus lein gidar vus ord las pitgiras. Studegein in mument igl inserat dil teater a Sedrun! Sco vus veseis representa la Cumpignia da mats Tujetsch in darma che vus haveis aunc mai viu, in toc che resuna per l'emprema gada en viarva romontscha, ina representaziun da variaziun e tempra tut speciala: "Cuolpa ed expiaziun", drama en 5 acts da Johann Radermacher, versiun romontscha da Sigisbert Giossi, Rueras.
Il toc sepassa en Spagna, alla cuort dil bien cont Francesco. Cun intrigas e rampins sesprova il fegl vegl d'allontanar siu benjamein, per aschia daventar sulet artavel da siu bab. Po il success momentan era esser gronds - alla fin triumfescha la noblezia dil cor da Rodrigo.
In drama plein tensiun e variaziun! Tgi less aunc targlinar da vegnir in da quels dis ni sera a Sedrun? Segir sas Ti sedrizzar da vegnir en Tujetsch.
V.B.


text:
900'000 persunas hajan sautà tar ils rittems da tecno a la «Streetparade», ed i n'haja dà nagins incaps pli gronds, han communitgà ils organisaturs sin Facebook. Da mezdi ha la polizia avertì da laders e ch'ins duai far attenziun dad objects da valur. Per il persunal da protecziun e salvament haja quai dà radund in terz damain da far che l'onn passà, schegea ch'i saja lura stà circa tuttina blera glieud a Turitg. Tenor ils organisaturs ha quai da far sur tut cun l'aura agreabla d'enturn 20 grads. Uschia sajan pli paucas persunas stadas dehidradas.
Las 14:00 aveva cumenzà la 26avla «Streetparade» en la citad da Turitg sut il motto «Love never ends». Fin las 10 vegnan ils «Lovemobiles» a charrar sin la ruta da dus kilometers tras Turitg.


text:
Articul sun la prutezion di dac
Nfurmazion aldò dl articul 13 dl codesc sun la defendura di dac persunei (Decret legislatif di 30 de juni 2003, n. 196):
Aldò dla lege n. 196 di 30 de juni dl 2003 nfurmons l utënt che i dac persunei dai ju tl cheder dl servisc de abonamënt vën archiviei, elaborei y adurvei eletronicamënter mé per l fin dl servisc nstës, nchin che l ne vën nia dat da pert dl utënt n'autorisazion a n'adurvanza defrënta di dac. L gestëur dla Rë Zivica de Südtirol ie autorisà a crì adum, elaburé, archivië y adurvé i dac persunei che ie debujën acioche l servisc posse unì pità. L gestëur ie oradechël autorisà a ti ruvé permez a chisc dac ti caji che l ie debujën per garantì l funzionamënt di servijes nunziei. La Rë Zivica garantësc l tratamënt resservà di dac.
L ti vën fat al savëi al utënt che n possa se nuzé dl servisc nce anonimamënter, zënza messei dé ju si dac persunei. Te chësc cajo iel a uni moda da dé ju n'adres de posta eletronica valëivla. L utënt possa ti ruvé permez te uni mumënt y debant ai dac dai ju n cont de si persona o de si pseudonim.
L gestëur ie autorisà da pert dl utënt sun la fundamënta de n cunsëns scrit ulenter de abiné adum, elaboré y adurvé i dac persunei, i dac dl profil y chëi demografics per chësta mires:
- njonta te na lista de partezipanc;
- mandé nfurmazions sun la Rë Zivica de Südtirol;
- retlam o nrescides de marcià liedes ala Rë Zivica.
Do l cunsëns dl utënt ne ie l tituler dl tratamënt nia ublià a cancelé i dac dai ju debota do che l servisc ie finà via, ma l ie autorisà a i archivië.
Per pudëi verifiché sce la ufierta de nfurmazion ie propi de nteres per i utënc y sce l ie debujën fé miuramënc, vëniel abinà adum dac generei che ne ie nia liei ala persona singula y de carater statistich.
La nfurmazions y i dac abinei adum tres l funzionamënt normal dl server vën agreghei y nuzei per statistiches y analises.
La detlarazions de cunsëns possa unì revuchedes dal utënt te uni mumënt per l daunì. Leprò possa nce l cunsëns n cont dla adurvanza slargeda de dac persunei unì revucà. I dac unirà cancelei dal gestëur dla Rë Zivica de Südtirol.


text:
Cronica da famiglia
Historia dalla schlatta Hendry e dils descendents da Gion Antoni Aluis, numnaus Luis Calgé, e Maria Lucia Soliva - la lingia Giochin Hendry
Derivonza dils Hendrys
Las ragischs dils Hendry's en Surselva entscheivan a Sursaissa. El decuors dil 12 e 13avel tschentaner arrivan ils Gualsers a Sursaissa. La claustra da Mustér ha promoviu quella colonisaziun. Da gliez temps cumpigliava il territori dalla claustra il spazi denter il glatscher dalla Rona ed il dutg da S. Pieder a Sursaissa.
Denter ils Gualsers vegn era nudau el rodel dalla claustra da Mustér in Anricus de Sursaxa, da Sursaissa. Quei num duei pli tard esser sesvilupaus al num da famiglia Hendry e Henny. La schlatteina Anricus, era Anrich u Anrigg, ei sesviluppada differentamein sin igl intschess romontsch: Engiadina: Andri ed Andry En la vallada dil Rein Anteriur: Anrisch, Candrisch, Denrisch, Caheinrich, Heinrighett, Righett, Raghett, Raghettli, Rigiet, Carigiet.
Tenor il cudisch retic da nums, edius da Konrad Huber, 1986, ei la schlatteina Hendry documentada dapi igl onn 1380.
1380 Jennin Hainrich, Tujetsch
1500 Petter Heinrici, Tujetsch
1536 Jacob Anrigk, Breil
1540 Jan Hendrych, Siat
1659 Jon dil Hendri, Trun
1694 Franciscus Hendri, Tujetsch/Camischolas
A Breil
A Breil ei Jacob Anrigk documentaus e quei igl onn 1536. Il svilup dalla schlatteina Hendry els cudischs digl archiv dalla pleiv a Breil entscheivan cun l'annada 1625, pia all'entschatta dil gissiatavel tschentaner - pressapauc curonta onns avon che en la Val Tujetsch. Enteifer ils onns 1625–1714 ein treis generaziuns dalla schlatteina Hendry verificadas. Cun igl onn 1702 cala la registraziun dalla schlatta Hendry. Ed igl ei da crer che las famiglias seigien mortas ora. Las indicaziuns nudadas lain supponer che la descendenza cun il num Hendry a Breil vevi ina certa beinstonza. Denter las persunas purtadas els cudischs sesanfla tuttina in Ludovici Jacum (1685) ch'ei staus statalter. Igl Jacobu (1651–1693) ha giu igl uffeci da salter ed ei semaridaus cun Della Turre dil fendri Julianem. Igl exponent dalla schlatteina Hendry a Breil ei il plevon Ludovicus Hendry (1690–1766) staus, in beadi dil statalter Ludovici Jacum. Mintgina dallas treis generaziuns Hendry a Breil ei representada cun il prenum Ludovici.
Ei lai crer che ina certa relaziun seigi stada avon maun denter las famiglias Hendry da Breil e da Tujetsch. Il plevon Ludovicus, Ludivic, Hendry da Breil stat perdetga da matrimoni en Tujetsch ils 28 da fevrer 1696 a Joanem Herni e Julianam gion valentin. Dalla vart dalla famiglia Herni stat Mathea Herni perdetga.
Igl ei senza dubi da supponer ch’in ni l‘auter dils Hendrys da Breil ei serendius en Tujetsch – forsa entras maridaglia e secasai a Camischolas. A Breil ei la schlatteina svanida cun l’entschatta dil 18avel tschentaner.
Herni
Schebein Herni, documentau en Tujetsch dils 1664–1750, ei ina ulteriura fuorma veglia dalla schlatteina Hendry - gliez ei buca lev da dir. En mintga cass eis ei da turnar a dir ch'ins hagi pronunziau mal ils nums da lezzas uras e che la scripziun ei semegliontamein stada leusuenter – ord Herni ei daventau Hendri- igl ei iu pli tgunsch da tschintschar cun metter il d denteren ed il Hendry ei staus cheu e pli pratics e tschintscheivels!
Emprema menziun
L'emprema registraziun d'in Hendry en Tujetsch datescha pér igl onn 1694. Il cudisch pren denton sia entschatta gia 1664 - pia da quei da 30 onns neginas impurtaziuns, igl ei denton da precisar che certs onns mauncan las indicaziuns dils battens.
Persuenter cumpara la schlatta Herni, quei cun naschientschas entochen 1694. Igl ei grev da giudicar, schebein ei exista ina relaziun segira denter la schlatta Henri e Hendry. Il cudisch da battens cuntegn ils suandonts Henris.
1664 Maria feglia d'Andriu Herni e Margarita Gion Paul Regiet
1665 Andreas fegl da M. Andriu e Margarita de Conill
1670 Margaritham feglia da Christina Herni
1691 Maria Margarita feglia da Mathei Herni e Margarita Lorenz
1694 Anna Maria feglia da Mathei Herni e Margarita Christ Loreng
Cudisch da morts
1666 M. Andreas Herni
1677 Christina Herni
1703 Mathei Herni
1756 Juliana Herni (uxor Cristian de Gonda)
1756 Margarita Herni (prioris soror libera)
1758 Anna Maria Herni
1766 Margarita Herni
Scripziun
Las variantas screttas duront tschentaners: Herni, Hendri, Hendrj, Hendry, l’emprema gada cun y igl onn 1860 el register dalla pleiv e dapi lu ei quella fuorma semantenida tochen al di dad oz. Remarcabel - aunc 1852 suttascriva Giachen Martin Hendry cun HENRI. Il document cheusut confirma. Il text dil document ei buca meins interessants. 1852 eis el ius ell'America ed ha stuiu prender si daners ed ils geniturs ein stai buns. Il cuntegn dalla brev secloma:
Tujetsch, ils 30 d’october 1852
Jeu alla fin suttascret Giachen Martin Hendri confessel cheutras dad oz haver retschiert daners d’emprest ina summa da 200 fl. ils quals fan en svizzers francs 340 frs., per ils quals il siu bab e mumma ein s’obligai ni s’obligeschan da tscheinsir il 5% per tschien cun metter in sufficient Underfand a Fops prau grass che ils crediturs seigein cuntents e che seigi liber e che negin empignau per la sura empristada seigi oz realmein daventau dils frars Giachen Martin e Duri Berther, sche confessa il sura Hendri Giachen Martin ed il bab Duri cun siu num
Suttascrivel jeu cun miu num
Giachen Martin Henri
Era quella versiun che suonda ei vegnida praticada dils ufficials da vischnaunca el quen communal digl onn 1885/86, numnadamein Hendrich.
Quella fuorma serepeta 1864 cun Luis Hendrich e medemamein cul medem num igl onn 1891. Tier la concessiun da lenna 1864 noda il gerau aschia: Dapli ei era concediu als Endris da Surrein da far si ina talina sper siu baghetg ol Plaun s. Leci.
Els registers dalla baselgia ein ils nums vegni nudai duront tschentaners ella fuorma latina. Culs registers civils menai dils ufficials civils dalla vischnaunca semida quei. Ils registraturs prendan meinsvart la libertad da scriver e fan schizun diever dil tudestg. Aschia dat ei Johann Jacob enstagl da Gion Giachen, Vigilius Joseph, Barbara Dorothea, Katharina ……
Ils Hendrys tenor documents e registers
Sco gia sura menziunau cumpara en Tujetsch igl onn 1380 in Jennin Hainrich e lu igl onn 1500 in Petter Heinrici. Silsuenter ei il num buca pli d'anflar e quei tochen tiels cudischs da baselgia, ch'entscheivan tuts 1664. Amiez il 17avel ein las lingias cun descendenza tochen oz segiramein sesentas en Tujetsch.
Il Franciscus Hendry (1694–1756) ei igl empremnaschiu e registrau Hendry nudaus en Tujetsch el cudisch da batten egl archiv parochial. El ei naschius ils 6 da matg 1794 sco fegl da Jacob Hendry (entuorn 1660–1711) e da Anna Maria Lorez ex valli s. Petri, dalla Val sogn Pieder. Duront ils onns che suondan (1694–1723) ein sis lingias, tenor indicaziuns el cudisch da batten ed el cudisch da lètgs, dalla schlatteina Hendry enconuschentas en la Val Tujetsch. Ils descendents da tschun lingias ein setratgs naven u plitost morts ora.
Aschia che la lingia da Franciscus Hendry e da sia dunna Emerita Maler ha pudiu semantener ella val, mo ella persula. E quella lingia directa va vinavon cun Jacob Andriu Hendry (1746–1805) e lez ei igl antenat dallas duas lingias principalas ch'ein sesviluppadas en Tujetsch/Surrein/Cavorgia, numnadamein quella da:
Vigeli Giusep Hendry (1784–1866) e l'autra da
Duri Vigeli Hendry (1796–1860).
Tenor las dumbraziuns dils onns 1768 e 1791, sco era l'indicaziun el cudisch dad „underfands" digl onn 1751, ha Franciscus Hendry (1694–1756) e siu fegl Jacob Andriu Hendry (1746–1805) viviu a Camischolas. Denton gia en las scartiras digl onn 1806 „unterfands" anflein nus attenents da Jacob Andriu Hendry cun possess a Nacla, Surrein. Dapli mira sut: „Las empremas tschun generaziuns".
Danunder deriva il num Hendry?
Igl ei nuot auter che dueivel da s'empitschar dalla onomastica dil num Hendry. Ei para che la schlatteina Hendry hagi ina derivonza patronimica, quei vul dir d'in patrocini. Il num savess vegnir neu da Haimrich, tudestg vegl, u da Heimrich, tudestg mediaval, savess derivar è da Heirich ni Hagenrich che vul dir caucasa. Dil reminent ei Heinrich: Prenum e schlatteina
Ils exempels suandonts documenteschan il prenum: 1322 Hanricus de Phesel (Peisel/Mustér) 1712 Henderi von Cadonau, Vuorz Il prenum ei derasaus fetg ella entira Europa - e quei entras retgs ed imperaturs e l'aulta noblezia. Ordeifer la Svizra sedat il prenum sco suonda:
Engheltiara Henry (son)
Hollanda Hendrik
Spagna Enrique
Frontscha Henri
Italia Arrigo, Rigo, Rico
Damai che la glieud da pli baul scriveva buca schi bein u insumma buc - ein ils nums per gronda part dai vinavon mo a bucca; perquei vein nus differentas fuormas da scripziun: Henry, Hendri, Hendrj, Hendrij, Händli, Hendrich. Dalla schlatteina Heinrich derivan in entir tschuat fuormas: Heini, Hennj, Hänny, Heinimann, Hennig, Hänngi, Henngi.
Genealogia
Ils nums sefuorman
Ils emprems cristians vevan in num, il num da batten. Quei tunscheva. El temps miez, culla carschen dalla populaziun, ei il num vegnius cumpletaus cun la schlatta. Quella novaziun deriva dalla Italia.
Tier nus daventa quei plitard. Il svilup dils nums ei bein da persequitar els emprems registers ni els documents pli vegls egl archiv communal. Tiels nobels ei quei succediu pli baul, aschia Wilhelm de Putnengia. Il num supplementar ei lu daventas num da famiglia ch’ei s’artaus da generaziun tier generaziun.
Exempels en Tujetsch: Hans Gieri Hans, Hirst dil Tieni, Gion Custieri, Giacun dil Placi, Joseph de Nislas, Gion Madleina ...
Las fontaunas
Impurtontas fontaunas sesanflan egl archiv dalla Pleiv Tujetsch: ils cudischs da letgs Cudischs da matrimonis naven da 1664; ils cudischs da battens Liber baptizatorum naven da 1664; il cudisch da morts Liber defunctorum dapi 1664 ed il cudisch da famiglias Liber familiarum igl onn 1848. Deplorablamein dat ei tscheu e leu era munconzas da registraziuns. Mintga plevon ha sias atgnadads da nudar, mender stat ei cu quel ei absents. Meinsvart han els era emblidau da nudar il schabetg. Il lungatg ei il latin. Aschia dat ei Jacobus, Vigilius, Franciscus, Margaretam. Ina fontauna fetg impurtonta ein era las dumbraziuns, l’emprema 1768, lu 1791, 1935 e 1848/1850. Quellas ein formadas tenor las famiglias e portan bia biaras impurtontas indicaziuns.
Dapi 1874 dat ei ils registers digl Uffeci civil. La pleiv ha cuntinuau e meina aunc oz ses registers che enumereschan ils fatgs ella pleiv.
TUJETSCH
Las empremas tschun generaziuns
Ils cudischs cun las registraziuns da batten entscheivan igl onn 1664. All'entschatta dalla schlatta Hendry stat igl Jacob, Giachen, Hendry, naschius entuorn 1660 e morts 1711 ni 1742 (duas annadas ord motiv ch’ei dat quels dus onns mintgamai in Jacob Hendry ch’ei morts). El ha giu maridau l'Anna Maria Lorenz, tgunsch Loretz, dalla Val S.Pieder. Parallel tier quella sura lingia dat ei aunc sis autras. Ellas han denton tuttas negina descendenza suenter ina ni duas generaziuns. Aschia daventa igl empremnaschiu da Giachen Hendry, il Franciscus, Franzestg (1694-1756) igl antenat dallas lingias Hendry da Tujetsch. Ton siu bab, il Giachen, sco el, il Franzestg habitavan a Camischolas. La dumbraziun da 1768 confirma quei fatg. Il Franzestg fuva gia morts ed il registratur, il sur plevon, noda: Mierta Maller cun dus fegls e duas feglias. Els fuvan dil reminent quei onn ils sulets Hendrys en Tujetsch. Habitar a Camischolas vuleva bein dir enzatgei – ella vischinonza da bellezia praus, pastira da casa e d'alp ed ils bials mises da Camischolas. Il vitg dumbrava 17 fiugs cun 77 habitonts. La schlatteina Berther dominava, suandada dils Deflurin, Beer e Gieriet.
Ventgatreis onns pli tard, igl onn 1791, vegn danovamein dumbrau la populaziun. Il fegl vegl dil Franzestg, il Giusep Maria (1744-1796) habitescha a Surrein cun sia dunna Greitla Valier. La famiglia dumbra quei onn in fegl, resta denton senza descendenza. Ils Valiers ein derivonts da Sursaissa e duas famiglias habitavan quei onn a Sedrun.
Il Giachen Andriu (1746-1805) habitescha 1791 a Camischolas cun sia secunda dunna Maria Giuanna, naschida Riedi (1757- ) e la famiglia dumbra quater fegls. Sia emprema dunna ei stada la Maria Clara Giossi (1743-1781).
Igl onn 1822 brischa il vitg da Camischolas giu diltut. Ei tucca pia era il fatg dalla famiglia da Giachen Andriu Hendry. Sto esser ch'els bandunan ils bials praus da Camischolas e serendan quasi tuts dalla vart dretga dalla val. Motivs ein buca enconuschents. Priu ch'els fuvien vegni el 17avel tschentaner si da Breil, fuvan els forsa sulettamein mo fumegls tiels gronds purs da Camischolas ed ussa entras maridaglia anflan els terren e la pusseivladad da far il pur. Las midadas confirma la dumbraziun da 1835. Il fegl vegl, il Vigeli Giusep (1784-1866) secasa a Cavorgia oragiul Plaun (la dumbraziun da 1835 confirma quei). El marida ina Schmed dil Plaun, l'Anna Maria (1804-1866). El daventa igl antenant dalla lingia dils Vigeli Hendry. El secasa ella casa baghegiada 1817. Cun 1906 serenda quella lingia da Hendry enasi Cavorgia. Il secund fegl, il Giachen Andriu (1788-1850) marida la Maria Lucia Caviezel (1781-1852) ed els secasan a Sedrun. Il Giusep Maria (1791-1871), ch'ei maridaus duas ga, sia emprema dunna ei la Maria Rosa Sievi ( - 1835), la secunda dunna Maria Emerita Schmed (1792-1856) ei secasaus a Surrein. Il fegl giuven, il Duri Vigeli (1796-1860) marida la Maria Ursula Curschellas (1803-1873) da Cavorgia e secasan a Surrein. Lur dacasa stat si Foppas (oz 2017 casa nova da René Levy). La mumma dils sura fargliuns, la Maria Giuanna Hendry-Riedi (1757- ) habitava 1835 a Cavorgia tiel fegl Vigeli Giusep. Las lingias Hendry cun descendenza ein dil Maunsut. Ils motivs dalla midada ein differents e buca d'eruir segiramein, ei po esser stau il barschament da Camischolas, denton era auters motivs, buca il davos la maridaglia e cun quei la pusseivladad da ver segirezia pigl avegnir. La midada vi Surrein ei succedida per tuts entuorn ils onns 1820/30.
Il Duri Vigeli fa il pur a Foppas ed ord sia letg neschan treis buobs. Il vegl, il Giachen Martin (1832-1871) serenda igl onn 1852 ell'America. Leu lavura el sco vitturin ella brauaria dils Wolfs. El survegn mustgas da daventar schuldau e fa quei duront treis onns ell'armada dil nord. Suenter lavura el sco vitturin, baghegia casa e marida ina Tuatschina, ina feglia dil Gion Benedetg Deragisch, la Maria Barla Lucia Deragisch (1944- ). La legria cun la naschientscha dalla feglia Flora igl onn 1871 pren anetgamein ina fin entras la mort prematura dil Giachen Martin.
Il Gion Antoni (1835-1902), il mesaun, surpren, ensemen cul frar Aluis, il menaschi dil bab suenter la mort da quel igl onn 1860. El marida la cusrina Maria Ottilia Hendry (1839 – 1909) ord la lingia dils Vigeli Hendry. Els han giu quater buobas. El astga surprender il menaschi dil bab cun la casa a Foppas. Entras maridaglia dalla feglia Maria Cristgina (1876-1939) cun il Vigeli Giusep Beer (1873-1940) va il fatg vi als Beer's.
Igl Aluis (1839-1899) va igl onn 1872 on Cavorgia. Matai pervia da sia maridaglia cun l'Anna Maria Schmed (1844-1903). Els secasan gest sper la casa paterna dalla Anna Maria, feglia da Gion Antoni Schmed (1806-1854). Quella duei esser vegnida baghegiada igl onn 1837. Da 1869 tochen 1888 neschan ils nov affons. Duas feglias maridan a Rueras, la Mariuschla Berther-Hendry (1869-1952) e l'Onna Maria Caduff-Hendry (1888-1960). La Maria Margheta Berther-Hendry (1871-1911) semarida e secasa a Camischolas. Il Leci (1884-1953) va vi Surrein, ei pur e calger. Sisum Gonda secasa il Gion Antoni Luis (1877-1941). El fa da calger e pur. Il Placi (1879-1943) serenda ell'America. A S.Paul anfla el ventira e lai anavos ina numerusa descendenza americana. Il Giachen Martin (1873-1935) stat da Maunsut, va denton enasi Cavorgia sil Crest. Il Giachen (1881-1955) stat en casa paterna. Tut quels fargliuns han giu ina gronda descendenza che sesanfla oz empau dapertut.
Ella litteratura
Trer grad agradora el Tschespet 62: Cun l'auter a pèr/Autobiografia da Vic Hendry; pag. 85
Las persunas el text:
- il Vic sez
- la Margreta Cristgina Schmid (1875-1955), maridau Placi Sigisbert Huonder (1868-1946)
- la Meia ei Anna Maria Schmid (1844-1903), maridau igl Aluis, Luis, Hendry (1839-1899)
- la Barla Decurtins (1847-1931), mumma dalla sura Cristgina
«Ti tilas buca ord l'era.»
Jeu fuss pli bugen ius culs mauns en sac; enstagl sun jeu staus lassis ed agradgiu.
«Jeu resdel dils Hendrys ch'ins ha dapi da daditg enneu inculpau ch'els tilien maltscheccamein tut agradora, seigien anetgs e malponderai, els cun lur bucca pleina trasora. — Sas, quella bucca largia e malponderonza derivan dils Schmeds, da tia tatta Meia. La Meia ei stada la sora da miu bab Tumaisch. Ils Schmeds ed ils Hendrys ein vegni gronds in sper l'auter; igl ei buca iu adina agradora.
Jeu sai dapli che ti; quei stat bein si per la detta, enaquella che jeu sun tschunconta onns pli veglia, ni?
Pren mira; la Meia ei stada in carstgaun nervus che saveva far in mument tut sutsura. Miu bab veva malpuccau pil Luis, tiu tat. Quei seigi buca fatg. Il Luis sez ei staus in sco in paun cauld, aschiglioc fuss enzatgi sigliu sur la greppa giu. Ed jeu crei che la Meia seigi stada pli ferma e potenta ch'il Luis, tiu tat. En mintga cass han ils Hendrys artau in detg tschallat dils Schmeds, buca in tanien.»
La Cristgina dil Plaun sogn Leci fuva vegnida passa ed ella ei seruchegiada per la letga sil baun dado il vitg da Bugnei.
«Nus vein da setrer si nuot, silmeins jeu buc.»
In auto da punt ha spuentau la penibladad.
«Mes fargliuns ein stai pli mals che jeu; els han tratg plitost la mumma Barla, la Decurtins. Gie tener tschelau e sularar.»
Jeu vai mirau alla Cristgina agraden.
«Mo mira, jeu sun sescaldada e vai tratg agradora e miu um ha fatg sfracs, da Maunsura era. Ils sburfels neu da tia tatta Meia, dalla sora da miu bab, cun ils ezs vai jeu giu da sbatter bravamein. Meinsvart fuss ei daveras stau meglier da morder giu osum la lieunga. Il pir, ti, per cass che jeu vai ina ga u l'autra zuppentau vi, vai jeu silsuenter fatg a mi unviars.»
La Cristgina dil Plaun sogn Leci ei ida naven, suls cuolms vi, ed jeu vai mirau suenter; la bucca largia ha ella schau a mi e mintgaton vai jeu tondanavon da schuffa. E cun dar la cuolpa alla tatta Meia vegn jeu matei buca a vegnir suroravi.
La casa a Surrein Foppas
Il Duri Vigeli Hendry habitescha la casa Foppas e leu neschan ses treis fegls, il Giachen Martin, il Giusep Antoni ed igl Aluis. Il Giachen Martin va ell'America, igl Aluis va 1872 on Cavorgia, muort la maridaglia culla Anna Maria Schmed. Il Giusep Antoni marida la cusrina Ottilia ord la lingia dils Vigeli Hendry's e surpren il menaschi e casa a Foppas. La feglia Maria Cristgina Hendry semarida cun Vigeli Giusep Beer, ton che la casa va vi als Beer's. Nus treis frars, Fidel, Tarcisi e Giochin, essan tuts treis stai fumegls da primavera tiels Beer's, pia en casa da nos antenats. Suenter la mort dils fargliuns Beer vendan ils artavels la casa a René Levy. La casa vegn spazzada e reconstruida da niev
Enzatgei dalla casa a Cavorgia
En quei marighel casas ei quella il pli encunter miezdi, la casa paterna, baghegiada 1837, dils tschun frars e dallas quater soras Hendry. Da quels fargliuns ein duas soras maridadas a Rueras la Mariuschla Berther-Hendry, (1869-1952) e l'Onna Maria Caduff-Hendry, (1888-1960) ed ina a Camischolas la Maria Margheta Berther Hendry (1871-1911), ina sora ei morta baul. In frar, il Leci (1884-1953) ha habitau a Surrein, il Luis (1877-1941) a Gonda. Quels dus frars luvravan da calger e da pur. In dils frars, il Placi (1879-1943) ei emigraus cun la famiglia ell'America. II Giachen Martin (1873-1935) ei ius a star enasi Cavorgia sil Crest. Ils Hendrys dil Plaun han giu ina gronda descendenza che sesanfla oz empau dapertut. Il Giachen Hendry (1881-1955) ha maridau la Castgina Caduff da Rueras (1880-1918) ed ei restaus en casa paterna. Els han giu 4 affons. Quels fuvan aunc pigns cura che la mumma ei morta. Empau onns pli tard ha il vieu Giachen maridau la Genoveva Monn da Foppas-Surrein (1894-1954). Quella ha fatg mumma als orfans e giu sezza treis buobs ed ina buoba, aschia che la famiglia ei carschida sin 8 affons. Ils conjugals han tratg si la famiglia cun far il pur. Ils geniturs ein stai empau onns a Cavorgia ed han lu habitau a Sedrun tochen la mort.
La casa ed il fatg ein vegni venals. Igl Ignazi Hendry da Surrein che haveva maridau la Cecilia Schmed (dil pign Schmed) ha nezegiau la caschun e cumprau giu tut. Els fuvan ventireivels d'haver in agen fatg. Mo la criua mort ha privau la famiglia dalla mumma tier la naschientscha dil tierz affon. Per il Nazi ei quei stau ina nauscha frida. Sia sora e las quinadas ein segidadas cun els enzacons onns. Cura ch'els han pudiu ein ils treis affons segidai cul bab. Suenter ils onns da scola ein els i ordlunder a luvrar e fadigiar. Il bab ha maridau la Barla Hendry-Caduff ch'era vegnida vieua. Il fegl da lezza, il Benedetg, ei segidaus biars onns cul Nazi. Enzacons onns ein la Barla ed il Nazi stai persuls habitonts giul Plaun. Memia baul ei la Barla vegnida malsauna ed ha stuiu bandunar quei mund suenter liung e grev pitir el spital. Igl Ignazi ei restaus sulets permanentamein egl uclaun en cumpignia da ses mins (giats) e sias gaglinas che devan ad el empau occupaziun. Muort maldispostadad ha el bandunau cun grev cor il Plaun per ir ella Tgèsa s. Vigeli a Sedrun nua ch'el ei morts. La feglia Ida ha surpriu la casa a Cavorgia, rugalau ella bi e bein e schau ella a tscheins.
(tenor Cecilia Hendry, 2007)
Tuccai dall’emigraziun
Emigrai ein il Giachen Martin Hendry ed il Plazi Hendry e quei ell’America. Il Giachen Martin ei ius igl onn 1852, il Plazi 57 onns pli tard, numnadamein 1909. La historia detagliada da quels dus emigrants ei d’anflar en “Brevs ord l’America «Na, na, anora mass’ju per de biè bétga plé!» Historia dall’emigraziun tuatschina, paginas 55 e 479. Ils dus Americans han omisdus ina interessanta biografia, il Giachen Martin sco schuldau dil Nord e Plazi sco um da fatschenta cun ina brava descendenza.
On Tiaratudestga ei il Gion Antoni Hendry (1877-1940) emigraus, in dalla lingia dils Vigeli Hendrys. Quei ha e fatg entuorn igl onn 1891 e secasuas ella vischinonza da Bad Aibling. Igl Aluis Hendry (1845-1934), era dalla lingia dils Vigeli Hendrys, ei ius entuorn 1860 on Baviera.
Dall’emigraziun interna han biars stuiu far diever e serendi en tuttas direcziuns dalla Svizra.
Uffecis
Uffecis da cumin han negins purtau, aschilunsch sco ei lai eruir. Pia negins mistrals ni deputai, gnanc pil pli sempel uffeci da cumin ha ei tunschiu.
En vischnaunca han negins purtau il pli ault pusseivel uffeci, quel d’emprem gerau ni president communal. Daco buc? Ils motivs ein secapescha buca d’eruir. Forsa han els buca sentiu il basegns per da quellas scharschas ni schizun temiu gl’uffeci e sentiu l’inhabilitad da surprender funcziuns pretensiusas.
Lischents diltut ein els buca stai. Aschia eisi da nudar:
1864 ei Luis Hendrich ella cumissiun da quens.
1891 ei il Luis commember dalla cumissiun co ins vegli taxar la gudida dils beins communals.
Vid gl’ffeci da cleger stuevan tuts tener neu baul ni tard aschia era ils umens da schlatta Hendry.
Da numnar specialmein ein las suandotas activitads sil camp politic e dalla pleiv:
Il Vigeli Hendry-Maissen (1939) ha fatg gerau, il Beni Hendry (1951) ei staus el cussegl e quei era sco president. Il Tarcisi Hendry (1952) ha fatg president dalla pleiv ed il Wendelin Hendry (1953) ei commember dalla suprastonza da pleiv.
Nies tat - Gion Antoni Aluis - Luis calgè
Il Gion Antoni Aluis (1877-1941) marida la Barla Catrina Soliva (1879-1907), ina ord la casa dils Bruners (Bruno Soliva). Il Luis ei vegnius numnaus dils vischins da dem tochen sum il Luis calger. El ei staus il pli enconuschet dils frars. El fuva in um da preschientscha cun ina vusch clara e marcanta. El ei staus in crap da cantun ed ils vischins han fatg adatg da ses plaids. Da ledis eis el ius da Cavorgia e pli tard da Gonda anora cun siu frar Leci a dis. Ils calgers han rugalau ils calzers e fatg biaras gadas péra nova. Il Luis ei pil pli staus in um da buna luna ed adina pinaus per narradads. Cun la buobanaglia che han purtau ils calzers en luvratori sisum Gonda ha el saviu far sproposits. Mo per spass saveva el sevilar e far da vilau cun ils mattatschs e las mattatschas. Schizun in sblatsch deva il Luis buca nuidis. E lu, han ils affons giu da dar ad el in da 20 raps per cumprar zuchercandel per metter ellas solas, per ch'ils calzers tgulien e schulien buc. El ei setratgs vi cun duas vaccas e zatgei tiers manedels. Suenter gentar eis el adina semess giu, malgrad tuttas furtinas e quitaus. Igl onn 1904 cumpra el la casa sisum Gonda da Bruno Giusep Soliva (1844-1913). La dunna dil Bruno era ina Stena, la Margreta Cristina Schmid (1856-1931), il motiv che la casa ha survegniu zacu il num "Casa Sten". Il contract secloma: „venda sia mesa casa a Gonda cun mesa talina davostier cun Heinric Schmed, sut casa in ladretsch clavau e miez in nuegl cun artavels scarvon Monn sco era in iert sper clavau." La summa ei stada 2500.- frs. Il contract da vendita ei suttascrets ils 24 da schaner 1904. Giufuns drezza el en il luvratori da calger. Quei succeda igl onn 1905. Il Luis sto far deivets tier la spenda da sal per saver pagar la casa e prender si 2500.- frs. Ils 1920 engrondescha el la casa cun in stebli encunter damaun. La Barla Catrina, sia emprema dunna, miera da mo 28 onns. Il Luis calgè ei staus anavos cun treis affons pigns. La dolur ei buca descrivibla era sch'ils tierparents ein segidai. La feglia Catrina ei ida tiels augs e lezs han tratg si ed educau ella. Igl onn 1913 ha il Luis turnau a maridar. La Maria Lucia Soliva (1890–1925) dil mulin giudem Gonda ha fatg bien cun il consort ed ils pigns. Struschamein in onn sissu ha ei dau schumellins en la casa dil Luis calger.
Davontier l'emprema dunna Barla Catrina (1879-1907), naschida Soliva, cul pop Bruno (1904-1976) ed il tat Luis calger (1877-1941); davostier da seniester: Onna Maria Caduff-Hendry (1888-1960), Barla Catrina Hendry-Peder e siu um Giachen Martin Hendry-Peder (1873-1935), Leci Hendry-Monn (1884-1953) e Giachen Antoni Hendry-Caduff/Monn (1881-1955).
Cun omisduas consortas ha il Luis giu diesch affons. Dus ein morts da baret. Ils affons cull'emprema dunna ein il Bruno (1904-1976), igl Aluis (1905-1982) e la Catrina (1906-1985). Ils affons culla secunda dunna ein ils schumellins Turtè (1914- 1994) e Giachen (1914-1988), l'Anna Maria (1916-1997), il Benedetg (1917-1969) ed il Giochin (1920-2004). Igl onn 1925 miera la secunda dunna dil Luis, cun mo 35 onns, e lai el puspei anavos cun affons pigns, il pign veva 5 onns. Igl onn 1941 miera il Luis ella vegliadetgna da 64 onns.
Il document da partiziun dils 16 da zercladur 1941 relata davart la facultad dil Luis. Las summas plaidan d'ina facultad da 19'764.20 frs. e deivets da 13'096.30. Il possess consisteva ord duas casas, la casa paterna e la casa Werth gest dasperas cun 12'000.- frs.; quater frusts prau magher, valetai cun 3800.- frs.; ina vacca 800.- frs.; fein 207.- frs.; in piertg 190.- frs.; uorden da calger 412.- frs.; dabien da schurnadas 298.50 frs.; en cassa 253.80 frs. ed il schazetg digl inventari munta 1802.90 frs. Ils deivets secumponan da 1434.50 frs. tier la Banca cantunala Grischuna; 4408.20 frs. tiel Consum SA; imprest dalla cassa pauperila 2500.- (per la casa); sin prau a Pitgmun 1150.- frs. e lu imprests da persunas privatas ella summa da 3603.70 frs. Tier la partiziun va la casa dil Werth entras sort vi al Bruno. La casa paterna retscheivan ils fargliuns Turtè, Benedetg e Giochin. Il schischom vegn partius tenor partiziun dils 14 da zercladur 1941.
Survetsch militar dils onns 1914 - 1918
Davos da seniester: Giachen Antoni Giossi (1876-1950), Rueras; Gion Felici Monn (1876-1954), Camischolas; Duri Vigeli Soliva (1879-1957), Gonda
Davon da seniester: Vigeli Berther (1878-1964), Camischolas; Luis Hendry (1877-1941), Gonda; Rest Antoni Caduff (1878-1921), Rueras
Anecdotas dil Luis calger
- Il Luis calger vegneva temius dils affons che stuevan purtar ils calzers ad el. Buca perquei ch'el fuva in nausch. Na, el cudizzava nundetg ils affons cun far temas e far crer diltut. Aschia arrivavan biars affons avon siu luvratori el plaunterren dalla casa e tergevan ils calzers dad esch en e scappavan.
- Nies tat era interessaus pils fatgs communals, oravontut per la cultura, aschia eis el staus fundatur dil Club da skis Sedrun/Tujetsch igl onn 1914. Buca senza in patratg economic, saveva el gie furnir, oravontut als buobs, la ligiadira e calzers model "Luis Calger".
- Ella Val dils Bischels possedeva el ina scrottetta prau magher. El ei igl emprem che ha drizau en ina suga per transportar il fein quasi tochen avon casa.
- Pil pli mava el era a dis. Aschia luvrava el inaga en casa d'ina famiglia. La mumma-casa vegn cul pign en stiva e metta el sil naschier. Adina puspei vegn la mumma e controllescha il pop cun la damonda: Has fatg in cachi? Pil Luis ei quella caussa stentusa e strapazzescha la gnarva. Stada la mumma naven, sesa el sez sil naschier e producescha in brav product. La mumma arriva, vesa la caussa e sa buca con fetg ludar il pop da siu grond product.
- Per ver in tec dapli fein che mo da duas scrottettas prau magher, ha el segau las scarpas dalla viafier Furca Alpsu, oz Viafier Matterhorn Gottard, naven da Gonda entochen a Rueras!
Documents da famiglia
Brev da marcau (pdf)
Denter Bruno Josef Soliva sco vendider, da l'autra vart Luis Hendri sco cumprader da Gonda ei daventau il sequent marcau.
1 mo. Venda e dat Bruno Josef Soliva sia mesa casa a Gonda cun sia mesa talina davostier cun Heinrich, dapli dat el aunc sut casa in ladretsch clavau e miez in nuegl cun artavels scarvon Monn, sco era aunc in iert sper il baghetg ch'ei circa 20 fests, cun tuts dretgs e regress vegni gudi entochen dacheu al cumprader Luis Hendri. En casa duei restar la scaffa cuschina ed ina scaffa giun tschaler.
2 do. Empermetta il cumprader Hendri da pagar al vendider 2500 frs., ditgel duamelli tschuntschien francs e quei senza tscheins entochen datum proxim, da lura sto il cumprader tscheinsir cun quater procent tscheins.
3 tio. Dapli s'oblighescha il cumprader da prender giu il deivet che Bruno vegn als paupers da Tujetsch d'in capital da 2500 frs. Per registrar paga il cumprader tut.
Per confirmaziun dil sura marcau attestan las parts cun siu agen maun scret.
Vendider
Jos. Bruno Soliva
Cumprader
Hendri Alois
Gonda, ils 24 da schaner 1904
Ils cheu suttascrets Josef Bruno Soliva sco vendider ed Alois Hendri sco cumprader han omisdus declarau al sutsignau notar dalla Cadi ch'els hagien sut datum dils 24 da schaner 1904 concepiu la sura brev da marcau, la quala cuntegni lur atgna veglia. Omisdus han tschentau la suttascripziun cun agen maun, ein en tuts graus capavels da disponer ed igl ei vegniu observau tuttas prescripziuns dalla lescha. L'interogaziun dallas parts tras il notar ha giu liug a Sedrun el Hotel dalla Cruna.
Mustér, 10 da fevrer 1913
il notar
Register da legalisaziun nr. 63
Presenta ei registrada el „II. Cudisch de marcaus" a Tujetsch sut pag. 465 nr. 532.
Attesta
Tujetsch, ils 23 da fevrer 1913
Vigeli Berther, registratur
Entelgientscha (pdf)
Essend Aloys Hendry entras cumpra daventaus proprietari dalla casa dadora ed avon nunhavend giu partiu las duas talinas cun cumah, sche essan nus Heinrich Schmid ed Alojs Hendri vegni tier sequenta entelgientscha.
Essend che las talinas e cumahs eran avon ensemen, sche essan secunvegni da Alojs prender la mesa talina dadora e ceder dil dretg dil cumah dadens, cun schar crescher ina quarta talina ad el e sparter si ensemen tochen tetg.
Aschia ch'il dadens sa far neginas pretensiuns dadora e l'auter buca dadens.
Per aschia che seigien tuttas difficultads finidas.
Suttascrivan las parts cun siu agen maun
Schmet Heinrich
Hendri Alois
Sedrun, ils 30 da schaner 1904
La casa dadora ha lura il dretg da far ora dil maun dadens ina combra schi lada sco la sut el gebel da maun su.
Cun far ora igl esch ch'el vegni agraden encunter siu esch combra.
Sentelgi e rugalau giu en perinadad attestan las parts
Schmet Heinrich
Hendri Alois
Brev da hipoteca (pdf)
Il suttascret declara cheutras d'esser daventaus ver e real debitur alla Spenda da sal da Tujetsch per la summa da duamelli e tschuntschien francs (frs. 2500) ch'ein da tscheinsir annualmein cun 4%.
1. Per che la sura creditura seigi per adina segiarda per sura pretensiun per tscheins e spesas metta il debitur sut sco emprema hipoteca alla sura Spenda da sal sia mesa casa a Gonda (casa dil Sten Alv Gion Antoni Schmed, part dado. Aviarta ei aunc il co ch'el ei vegnius en possess da quella part-casa e da tgi? Ella ei ida entras artadi en posses da sia feglia Margreta Cristgina Schmid, numnada Stena) cun tuts dretgs e regress sco ella ei adina vegnida gudida e cun sia part nuegl sut casa ed igl iert ch'el posseda oz a Gonda.
2. Il debitur ei obligaus da metter tala mesa casa ella segironza da fiug.
3. Spesas da protocollaziun pagan las parts miez per in.
Per forza e vigur da sura hipoteca suttascrivan cun agen maun
Il debitur:
Hendry Alois
Tujetsch, ils 15 da fevrer 1907
Che la presenta brev da hipoteca seigi registrada el III. Cudisch sut pag. 435 nr. 474, attesta Vigieli Berther, registratur.
Tujetsch, ils 24 da fever 1907
Cassada ils 31 da december 1941, Vigeli Berther, registratur
Declaronza (pdf)
Alla fin suttascret declara cheutras da haver vendiu sut datum dils 24 da schaner 1904 sia mesa casa cun talina, in ladretsch clavau, miez in nuegl sut casa e circa 20 fests iert a Luis Hendry cun tuts dretgs e regress sco ei vegniu gudiu e possediu entochen lura.
Il sura attesta
Josef Bruno Soliva
Tujetsch, ils 7 da december 1912
Mediaziun (pdf)
G'uffeci da mediaziun per Sursassiala ha en caussa annunziada a mediaziun sut d. d. 10 da mars 1923 tras signur Alois Hendri e Gonda/Sedrun encunter signur Vigeli Beer a Rueras, suenter haver priu ils 17 da mars 1923 investa dalla caussa sil plaz dispiteivel e tedlau giu las parts, constatau ils suandonts
I. Factums
1. Alois Hendri e Vigeli Beer ein possessurs d'ina casa dubla a Gonda/Sedrun. La part encunter damaun cun in stebli baghegiaus vitier dacuort auda a Hendri e la part encunter sera a Beer. La casa, che ha pli baul apparteniu mo ad in possessur ei el decuors dil temps vegnida partida, aschia ch'ils tschalers dalla part casa da Beer sextendan sut duas dallas stivas da pli baul. Dallas treis stivas ina sper l'autra ei quella amiez spartida per miez tras ina leva spartida dad aissas e representa momentan in stebli per scadina part casa. Sin medema maniera ei era la combra sur quella spartida giu. Perpendicular ein quellas spartidas en medema lingia cul spitg dil tetg-casa. La combra dil gebel davontier s'auda entiramein a Beer ed il plaz davos quella da maun sura s'auda entiramein a Hendri. Ils zulers ein sparti giu tras ina preit massiva. 2/3, pia per 2 stivas e combras audan quels a Beer. Il tetg sin la casa vegn mantenius miez perin, pia scadin ina ala entira tochen spitg e las grundas.
Sut casa posseda quella nundeterminai regress, che sextendan viers miezdi tochen tier la via communala ni da vischins. La part casa da Beer ha baghegiau sin quei plaz ina talina encunter il mir dil tschaler che tonscha strusch en sia lunghezia tochen ora, nua ch'il spitg dalla casa dat giu. L'entrada tier ils tschalers da Beer fuva pli baul leu, nua che la talina ei baghegiada encunter e serrada si tras quella, eis ella transmessa da vart encunter sera. Hendri ha fatg ord siu tschaler sut stiva in luvratori da calger ed ha leu sper il vegl esch-tschaler, che survescha ussa sco entrada el luvratori e tschaler davos, fatg ora dretg digl esch duas finiastras. Il plaz naven da quest esch da Hendri tochen vi tier la talina da Beer, ei il punct dispiteivel, essend nundeterminaus.
2. Il plonschider Hendri fa suandontas pretensiuns:
a. Quei plaz dispiteivel audi ad el aschilunsch sco il tetg da sia casa sco era las spartidas da stiva e combra dettien giu.
b. El hagi en consequenza il dretg da guder tal plaz tenor plascher tras baghegiar leu encunter il mir dil tschaler ina talina sco l'autra part casa hagi ni tras cavegliar si lenna sut sias grundas encunter il mir dil tschaler.
c. Gl'uffeci da mediaziun dueigi denton decider tenor siu beinmanegiar.
Il plonschiu Vigeli Beer rispunda:
a. El cartessi ch'il regress sut casa audien ad el aschilunsch ora sco siu tschaler tonschi.
b. Duessi quei plaz denton udir a Hendri, sche hagi quel buc il dretg da baghegiar sin tal plaz; el sappi era buca lubir da far quei, pertgei sch'el patertgassi ina gada da far en quei liug in esch ni ina finiastra, sche fussi el impedius da far quei, sch'ei seigi leu baghegiau encunter.
c. Era Beer ei cuntents da surdar al mediatur da decider sco quel anfli per endretg.
3. Tras brev dils 23 da mars 1923 ha il plonschider Alois Hendri declarau agl uffeci da mediaziun, ch'el retili sia pretensiun da baghegiar sin tal plaz.
II. Tratg en consideraziun
1. Tenor vegl usit e dretg s'auda il terren entuorn in baghetg tier il baghetg, aschilunsch sco las grundas da quel tonschan. Excepi da quella regla ein mo cass, nua ch'igl ei terminau autruisa ni ch'ei exista documents valeivels, che plaidan encunter tala regla.
2. En sia principala part ei la casa partida sco il spitg dil tetg dat giu e scadin possessur fa e mantegn sia ala tetg entiramein tochen sil spitg.
3. Tiarms ni scartiras che precisassen con lunsch il regress da scadina part van, ein dallas parts buca vegniu mussau ni presentau.
4. El present cass astg'ins cun tuttas segirezia supponer ch'il regress sut casa audie a scadina part casa tochen leu nua che la partiziun principala dalla casa ei e las grundas tetg, che scadin possessur fa e mantegn, tonschan.
5. Suenter che la part casa encunter sera ha serrau si siu esch tschaler che fuva d'origin sut casa, selai il dretg da far in esch, che vegness ora sin siu regress, ch'audan alla part casa encunter damaun, buca vegnir scaffius senza lubientscha dil possessur da quels regress.
6. Igl ei in usit general a Tujetsch, sco era en las vischnauncas vischinontas, che las grundas sut casa ed encunter il sulegl vegnan duvradas da cavegliar si lenna en l'altezia dil mir-tschaler, che ha per ordinari mo pintgas ni neginas finiastras. Era la grunda da questa casa ei pli baul e par part era aunc ussa vegnida duvrada per cavegliar si lenna.
7. Ei constat, che presentamein ha il tschaler dalla part casa dadens neginas finiastras ni eschs che sbuccan ora sin regress dalla part ussa dadora.
III. Decidiu
1. Il plaz dispiteivel s'auda al plonschider Alois Hendri en direcziun encunter sera tochen leu, nua ch'il spitg dil tetg e la spartida da stiva e combra dattan giu, pia exact tochen amiez la casa.
2. Hendri Alois po guder quei plaz u regress cun cavegliar si lenna ni auter material sco igl ei usit general ed els tiarms da raschuneivaldad.
3. Beer Vigeli po buca midar il „status quo" vid il mir da siu tschaler, aschilunsch sco quel ei ora sut tetg e proprietad d'Alois Hendri, tras far ora leu esch ni finiastras senza l'expressiva lubientscha da Hendri.
4. Presenta decisiun ha vigur ers sin tuts vegnentsuenter en dertgs da scadina part.
5. Las spesas dallas parts porta scadina las sias e las spesas digl Uffeci da mediaziun pagan las parts
ulivamein (1/2 per ina).
6. Scadina part obtegn in exemplar da questa decisiun.
Mustér, ils 16 d'avrel 1923
Placi Bundi
Declaronza pert. prau a Sedrun Sura (pdf)
Ils possessurs da prau a Sedrun Sura Hendry Alois e Monn Gion Andriu dattan a Heinrich Schmed da Gonda la lubientscha transitorica d'astgar transitar sin prau a Sedrun Sura per buentar per igl onn d'uonn, essend che Heinrich Schmed ha buca pinau tier in buentaduir aunc.
Bein capiu aber vala quella lubientscha mo per uonn e Heinrich Schmed ha da bonificar pil prau sch'ei semuossa ora che seigi tal.
Gonda, ils 23 da november 1927
Ils proprietaris dil prau: Hendry Alois e Monn Gion Andriu
Il retschevider dalla lubientscha: Heinrich Schmed
Era quei s'auda tiel tat Luis
Igl onn 1935 vegn el denunziaus dalla suprastonza communala (sic!) ed el sto passar l'inquisiziun e l'interrogaziun. Il castitg secloma: Gl’inculpau (il Luis) ei sedaus giu maldischentamein cun ina persuna da l’autra schlatteina. En applicaziun dalla lescha poliziala grischuna vegn el punius cun 30 frs. El surpren dallas spesas giudicialas da 2 frs. e leutier las spesas ufficialas. En vertit dalla lescha poliziala vegn el constrenschius d’indemnisar l’autra persuna cun 200 frs. Persunalmein hau jeu negina difficultad cun quei "tat". Anzi, aschia eis el per mei persunalmein daventaus fetg carstgaun - sco nus tuts!!
Dapli mira els documents da dertgira: Document senza il num dalla dunna (vieua).
Giochin Hendry (1920 – 2004)
Il bab cun otg onns sco aunghel el drama "Venantius" igl onn 1928. MIRA
Igl onn 1946 cumpra il Giochin la casa dils fargliuns cunpossessurs. Igl onn 1949 brischa il clavau e cugl onn 1950 engrondescha el la part clavau cun cumprar la part da Vigeli Berther-Schmed. Ella casa succedan el decuors dils onns midadas internas, plitost da quellas da qualitad, aschia ellas combras sura. La cuschina retscheiva ina platta electrica ed ils onns 1960 retscheiva il bogn ina bognera. Pigl auter ei tut restau sco da vegl enneu! Igl onn 1984 succeda ina travestgida dallas preits dalla casa cun isolar.
Naven digl onn 1949 habitescha Giochin Hendry (1920-2004) la casa paterna. El marida la Rosa Berther (1925-2016) da Rueras ed els han sis affons, treis buobs e treis buobas. (mira: Cudisch da famiglia.) Ils affons ein Fidel (1950), Tarcisi (1952), Giochin (1955), Letizia (1957), Zita (1959) ed Ervina (1963). Tuts neschan en casa paterna, cun excepziun dalla Ervina, che nescha en casa dil pedel dalla casa da scola. Dapi igl onn 1962 lavura il bab sco pedel dalla vischnaunca per la casa da scola. Entras quella midada essan nus vegni "catapultai" ella moderna. Il bab fa pedel ensemen cun la mumma e quei tochen igl onn 1982. Entras ina frida el tschurvi eis el sfurzaus da calar avoncaduras. Els secasan danovamein en casa paterna, il bab entochen la mort igl onn 2004. Per biabein sis jamnas sto el serender ella casa da tgira a Mustér. Igl onn 2007 serenda la mumma en casa da seniors, Casa s.Vigeli a Sedrun. Tochen 2013 habitescha il Giochin, junior, en casa. Ils 8 da fevrer 2013 vegn la casa vendida al vischin dalla cumpart digl Ignazi Beer, il Ruedi Forrer. Era la mesadad clavau cun nuegl vegn vendida il medem di. 109 onns ei la casa stada en possess dils Hendry's.
Il bab Giochin ei staus in um ruasseivel, da giuven fetg activs, leghers e plein humor. Egl jester eis el staus sulettamein in onn e quei tier in pur a Beromünster. El ha fatg part da differentas uniuns, oravontut dil cant cun cantar el Chor baselgia, 40 onns, e Chor mischedau Sedrun, 17 onns. Sco cassier eis el s'engaschaus 3 onns tiel Club da skis e sco president tiel sindicat da luvrers CHB. Actuar ha el astgau esser tier l'Uniun da tiradurs Tujetsch. Avon che daventar pedel ha el luvrau empau diltut, sco ei deva lavur e prender quei ch'ei deva. Gissiat onns eis el staus luvrer tiella firma Murer, plirs sco fidau manischunz da maschinas da far betun. Igl onn 1962 eis el vegnius eligius pedel.
Per nus tuts ei quei segiramein stau la pli gronda midada. Vivean nus avon en relaziuns fetg semplas e quei en tuts graus. Cul secasar en casa da scola, cun scaldament central, cun ina cuschina moderna, cun bognera e tualetta separada ed auter aunc, ei il da viver semidaus per nus radicalmein. Il bab veva ina tschecca paga e quella vegneva ussa mintga meins! Beinspert vein nus giu radio e televisiun e quei en in liug favorisau da lezs onns cun la pusseivladad da retscheiver emitturs dalla Tiaratudestga. In grammofon ei era spert staus da casa e l'emprema platta cullas duas canzuns: Hello Mary Lou e Sing Cowboy sing. Per caussas tecnicas ein nos geniturs adina stai aviarts!
Sco pedel pretendeva el che tut seigi schuber e tgirau ed el mirava grondiusamein pil beinstar dalla vischnaunca. La damaun stueva la neiv esser ad uras ord via e nus buobs stueven segidar cun palas e pala gronda da stuschar naven la neiv. Plitard ha el sez cumprau in taglianeiv. En scola saveva el alzar la vusch pulitamein ed esser resoluts. Empau ina qualitad dils Hendry's - la vusch aulta. Ei stueva esser uorden, escha serrada e cazzolas stizzadas - mintga sera tard la davosa controlla. Magari senza cazzola ed entras quei siglius inagada maltschecamein en ina petga. Suenter ha quei ir da stgir calau si! Ina frida el tschurvi entras ina barschada dil sulegl, a caschun d'ina viseta tiel fegl Giochin enta Maighels, ha sfurzau el da calar cul far pedel. Tuttina ha el saviu guder la sera sontga cun sustegn d'enqual perla. El legeva bia, mirava televisiun ed era sil current. Veva plascher d'ir a spass, guder gl'ambient e selegrar dils beadis. Vegnius malsauns da Parkinson (progressiva atrofia dil tschurvi) e d’Alzheimer (sperdita successiva digl intelletg e disfatga dalla persunalitad) e pitescha bravamein sut malcaduc e schliata vesida. In di sto el serender en tgira a Mustér, per la mumma fuva ei vegniu memia grev. Da mesanotg leva el meinsvart bandunar la casa e quei sigl ault unviern - encureva las clavs da pedel e vuleva ir a serrar la scola. Jeu seregordel aunc bein dil di che jeu sundel ius cun el a Mustér en casa da tgira Sursassiala. Quei ha fatg mal - veser il bab en quei stan. Suenter sis jamnas astga el semetter sil viadi perpeten. El miera ruasseivlamein cun entginas tergidas profundas dil flad - ils 14 da settember 2004.
La mumma Rosa
Scolas primaras a Rueras tier Gion Mihel Peder, Barclamiu Peder, Pieder Cavigelli, Giusep Gieriet; stada en plazza: sco fumitgasa ad Andermatt, a Turitg, 1945/46 el spital dalla Crusch a Cuera (per frs. 85.- -/ meins), 1948 zatgei temps tiels Christs a Rueras; vegnida a casa 1946; fatg la pura culs dus stuorns Tumaisch e Felici, silsuenter „pertgirau la mumma“, luvrau al taler ed alla roda da filar; suenter maridar: fatg il percasa e lavurs da pedel. Femna spargnusa, da siu fatg, ferma veneratura da Nossadunna da Lourdes. Serendida igl onn 2006 en Casa s.Vigeli, Sedrun. Igl uost 2016 stuiu srender a Mustér ella casa Puntreis e miera leu ils 4 d'october 2016 cuort avon il 91avel onn.
Tgei di il Vic Hendry, dalla medema annada (1920), sur dil bab:
Chin dil Luis calger
El ei schon da buob staus in longhini cun combas e bratscha sco areisens. Siu bab ei staus miu aug ed in frar digl aug Brincazi (Giachen Antoni). Jeu vai culponzas enviers il Luis calger e tut sia glieud. Las fiastas essan nus i stediamein tier ils calgers d'osum Gonda a gentar. Sco sche quei secapess da sesez — ed jeu gnanc sai, sche nus vein è engraziau. Ed en mintga cass buca dapli! Sco buob e silsuenter vai jeu admirau il Luis calger; sia figura ei s'enfirmida ella fibra dalla carn ed jeu vai giu bugen el sco igl aug Brincazi. In tec era, essend che jeu vevel buca bab pli. Ina construcziun dil bab dil Chin ei ida afuns. Numnadamein che la Tina (Catrina, tierz affon dall’emprema dunna dil Luis calger) che seigi pil pli tiels Bruners (ils Solivas, quels dil Bruno) - seigi auncallura la feglia dil Luis calger. E ses egls fuvan en ina vegni muoschs.
Cul Chin (Giochin ed il Sep Mudest Nay scheva en scola Giuchin) sun jeu staus dil pli bia «alla scula naira», sco il Giachen Martin Berther, fegl dil Tumaisch, a Camischolas titulava nus auters. Nus dus vein partiu la pausa ed il paun dalla peca (Onna Maria Soliva da mulin) ei staus silmeins schi buns sco quel dils Gislers (pasternaria giudem Gonda). Il Chin ei staus in buob da dun; el ha fatg il schurnalier epi il pedel e pervia dalla sanadad ha el calau avon la pensiun. Ella casa osum il Drun ha el ina survesta. Jeu schess aschia da mirar ch'el seigi serestabilius ina andanta. Ed il sulegl dalla sera ei migeivels e sias notgs fan buca anguoscha.
Ils descentens da Giochin Hendry culla mumma Rosa:
Fidel, Tarcisi, Giochin, mumma, Letizia, Zita ed Erwina.
Ils affons da Giochin e Rosa
(Tenor aug Felici (mira: famiglia Berther) e cumpletau da Tarcisi)
Fidel: a Sedrun scola primara 1957-63, secundara 1963-66; 1966-69 scola professiunala a Cuera ed emprendissadi da cuschinier el restaurant Rätushof; primavera 1969 cuors d'ustier; 1970-76 cuschinier a Milez/ Tujetsch, si Crap Sogn Gion a Laax, el "Börse-Restaurant" a Turitg, el hotel Mira/ Sedrun ed el "Rotes Haus" a Brugg; 1976-80 suppleant dil caucuschina el Möwenpick Grendel a Lucerna, 1980-82 premcuschinier a Berna, 1982-91 el "Hotel Krone" a Buochs/ Subsilvania; 1992-95 scola mercantila a Lucerna : rescolaziun muort artrosa ella schanuglia (in mal da clamada); primavera 1996-98 affittader dil restaurant "Alp Gschwänd" a Hergiswil, 1998-fin d'october 2000 dil buffet e dil kiosc a Sedrun; alla fin ad Ennetbürgen taxist e currier. Persunalitad: in um multifar, adatau per dil tut, survetscheivel, ruasseivel; cavacrappa passiunau. Pensiunaus e priu dimora en atgna casa a Tschamut.
Tarcisi: scola primara a Sedrun tier Teofil Schmid, Toni Hendry, Baseli Berther, Alfons Schmet; scola secundara tier Leci Jacomet e Vigeli Berther; seminari da scolasts a Cuera 1967-73; dapi 1973 scolast a Sedrun e Rueras; dirigent dil Chor baselgia Sedrun 1978-98, dil Chor mischedau Sedrun 1993-2000, dil Chor mischedau Rueras dapi 2001; 1999 presentaziun dall'ovra „ Ils siat sogns Viarvs“ da Cèsar Franck cun solists ed orchester; cantadur 1973-93: cantau culs Cantins 1992-2003; fundau, dirigiu e cantau culs Resuns dil Rein 1982-91; archivari dalla vischnaunca da Tujetsch dapi 1979; inspectur cantunal d‘archivs dapi 1985. Ediu: "Baselgias e capluttas Tujetsch“, la cronica "Giubileum 75 onns Club da skis Tujetsch" e la cronica "Giubileum 75 onns Chor mischedau Sedrun"; conredactur dil cudisch "Tujetsch" (1987); ediu ensemen cun Vic e Beni Hendry "La schlatteina Hendry" (1994); diversas publicaziuns cun cuntegn historic ella Tuatschina, egl Ischi ed auters organs. In um premurau ed engaschau, in bien e preziau scolast. Pesnsiunaus dapi igl onn 2014. Activs sil sectur cultural cun cant e direger, Forum cultural Tujetsch, Museum La Truaisch, archivs culturals, archivs circuitals, archiv da vischnaunca, scriver, tgirapops ..... (link per dapli)
Giochin: scolas a Sedrun tier sis scolasts: Giusep Gieriet, Toni Hendry, Baseli Berther, Stiafen Berther, Leci Jacomet, Vigeli Berther; 1971-73 emprendissadi da cuschinier el hotel Oberalp a Glion; scola d‘ustier 1974 a Cuera; plazza da cuschinier el hotel Mira a Sedrun, els restaurants Milez, Gotthardpass e Gurschen-Andermatt; stat ensemen culs geniturs. In giuven exact e stermentus schuber, da pauc plaids; fetg attaschaus a Nossadunna da Lourdes: accumpogna e tgira prest 25 onns ils malsauns duront il pelegrinadi.
Letizia: 1964-72 scola primara a Sedrun tier Giusep Gieriet, Toni Hendry e Stiafen Berther, scola reala tier Alfons Schmet; treis meins scola da tenercasa (da perfecziun) a Cazas; fumitgasa a Sviz, survienta d'ustria a Basilea; 1974-77 emprendissadi d’assistenta dentistica tier Beat Weber a Lucerna; cuort temps lavur professiunala; 1978 cameriera a Sedrun; 1979-87 secasada ad Andermatt, 1987-92 a Sedrun; dapi 1992 casarina da pader Silvio Deragisch a Tumegl: tenercasa, lavur da pastoraziun dals impedi dil Grischun, survetschs parcials en pliras pleivs dalla Tumliasca. Hobis: malegiar sin seida, ornar candeilas, sunar flauta; duns specials: cuschinar, luvrar manualmein; recreaziun: vacanzas en tenda sper la mar, viadis egl exteriur. Caracter: da ferma tenuta sociala, fidada, cunscienziusa, discreta, da bien senn per uorden. In fatg remarcabel: vieua cun dus affons en ina casa pervenda catolica! Tochen gl'atun 2015 casarina da fra Silvio e lu secasada el vitg da Tumegl. Pensiunada ed activa per ses beadis ed occupaziun leu el vitg.
Zita: scolas a Sedrun tier Giusep Gieriet, Toni Hendry, Angelica Condrau, Rico Casanova, Stiafen Berther ed Alfons Schmet (scola reala); scola da perfecziun a Cazas; cameriera a Sedrun; maridada; domizil 1978-80 a Liestal, dapi 1980 a Kaiseraugst: tegn casa e lavura ord sura (schubregia il bogn cuvretg da Liebrüti). Hobis: viagiar, vacanzas ell'Austria, saltar, luvrar d’iert.
Ervina: scola primara e secundara a Sedrun tier Rico Casanova, Toni Hendry, Benedetg Hendry, Leci Jacomet e Vigeli Berther; 1979/81 scola da puras a Glion; luvrau en differentas fatschentas a Sedrun e Rueras; 1986-94 lavur da biro ad Uznach tier Charles Vögele Mode SA; casarina cun lavur accessorica da schubergiar; femna energica, extrem exacta, cudizzauna, da saun humor, generusa, sincera e zun aviarta; buna cuschiniera plein fantasia. Hobis: zambergiar, viagiar, cultivar igl iert.
Survesta
Stregn priu mein nus anavos e quei cun bab e mumma (= 2), 2 tats e 2 tattas (= 4), 4 basats e 4 basattas (= 8), 8 urats ed 8 urattas (= 16), 16 ururats ed 16 ururattas (= 32), 32 urururats ed 32 urururattas (= 64) (da quels mauncan a nus mo 6 dels). Per part ein suenter mei 10 generaziuns enconuschentas!! La survesta cheusut muossa ora tut quei ord mia vesta!
Engrondir cun smaccar !
Quei seresulta la descendenza ord las suandontas schlattas mirau sillas sis generaziuns avon mei e quellas cumparan suandontamein:


text:
Trattaa de Campoformio
El Trattaa de Campoformio l'è staa firmaa a Campoformido el dersett de ottober del 1797 (26 vendemmiar, ann VI de la repubbliga francesa) del Napoleon Bonapart e del cont Johann Ludwig von Cobenzl in reppresentanza de la Francia e de l'Austria. L'ha segnaa la fin de la prima coalizion e de la prima campagna d'Italia de Napoleon.
Cont el trattaa, l'Austria l'ha ceduu el Belgi, Corfù e alter isol veneziann in del Mediterrani, oltra a recognoss la Repubbliga Cisalpina e la Repubbliga Ligur; inveci l'ha ciappaa Venezia, l'Istria e la Dalmazia.


text:
Tar sia emprima visita uffiziala è il president franzos s'inscuntrà cun la primministra britannica Theresa May. Il tema central è stà l'immigraziun: Per la segirtad dals cunfins paja la Gronda Britannia ulteriurs 50 milliuns a la Frantscha. Ils daners duain cunzunt vegnir investids per saivs ed indrizs da video. Macron e May han suttascrit ina cunvegna davart l'immigraziun che duai cumplettar las veglias cunvegnas da Le Touquet dad avant 15 onns.
Plinavant duain ils dus pajais collavurar pli stretg tar la defensiun, perscrutaziun ed areguard il cumbat dal terror.
RR novitads 06:00


text:
Die Toten Hosen: «Unter den Wolken»
- Gievgia, 27.4.2017, 9:30
-
Emprima emissiun:
- Gievgia, 27.4.2017, 9:30, RTR
Cun la chanzun «Über den Wolken» ha il tudestg Reinhard Mey creà in monument musical. Campino da la gruppa da punk tudestga «Die Toten Hosen» è sez in grond fan da Reinhard Mey. Cun lur nova single «Unter den Wolken» fan els perquai era in omagi a quella chanzun. Els dechantan la situaziun actuala sin il mund. E chi'gl è qua sut ils nivels na betg uschè bel sco sura. Ma che nus na savain oramai betg viver sur ils nivels e stuain uschia far il meglier ordlonder.


text:
Il plant cunter il concern da Volkswagen saja vegnì inoltrà a la dretgira civila e penala da Braunschweig. La raschun sajan las consequenzas finanzialas dal scandal da svapur per plirs fonds da pensiun americans. Las autoritads dals Stadis Unids pretendian indemnisaziuns da plirs tschient milliuns dollars.
Gia avant inoltrà plant pervia dal scandal da diesel
Gia la sonda aveva la gasetta «Bild am Sonntag» orientà, che dapli che 15'000 possessurs d'auto hajan pervia dal scandal da diesel inoltrà plant a la dretgira civila e penala da Braunschweig. Els pretendan totalmain var ina quarta milliarda euros indemnisaziuns.
Cunquai ch'i na dat en Germania nagin plant collectiv, sco en ils Stadis Unids, ha la chanzlia Hausfeld a Berlin utilisà in tric. La fin d'avust aveva la dretgira civila e penala a Braunschweig refusà il plant.
RR novitads 12:00


text:
Ina gruppa da viandants e bikers è sa messa sin viadi en il sid ed ina en il nord. Els en viandads sin la ruta sur la muntogna adina cun il tunnel da la Neat suttapes.
La finala en els s’entupads entamez a Sedrun. La è stada la festa da sentupada, ina festa cun caracter da simbol. Avant duas emnas ha l’AlpTransit prendì cumià da la val Tujetsch, ed ussa han las Viafiers federalas ditg bun di.
Cun la Direttissima han ils organisaturs, l’Uffizi federal da traffic e las Viafiers federalas vulì mussar con grev ch’igl era antruras da traversar las alps e con simpel ch'igl è ussa da laschar transportar atras il tunnel.


text:
L'um ch'ha pers sia sumbriva. L'istorgia mirvegliusa da Peter Schlemihl
L’um ch’ha pers sia sumbriva. L’istorgia mirvegliusa da Peter Schlemihl (original: ‹Peter Schlemihls wundersame Geschichte›) è in raquint dal poet e perscrutader da la natira Adelbert von Chamisso (1781–1838). L’istorgia cun tratgs fabulus – che sa lascha perquai er attribuir a las paraulas d’art – è vegnida scritta la stad 1813 e publitgada il 1814. Il raquint tracta d’in um giuven che venda sia sumbriva e furma uschia ina variaziun dal motiv classic dal patg cun il diavel. Tras quai cuntanscha el bain ritgezza infinita, ma vegn stigmatisà da la societad e sto la finala guntgir quella.
Cuntegn
Cuntegn[modifitgar | modifitgar il code]
Suenter in viadi cun bastiment stentus emprenda Peter Schlemihl a conuscher il commerziant Thomas John, en il curtin dal qual el frunta sin in signur vestgì en grisch che fa in’impressiun fitg singulara. Quel offrescha ad el per sia sumbriva ina bursa plain aur che na vegn mai vida. Schlemihl è perencletg.
Gia baud sto el percorscher che quai munta l’exclusiun da la societad umana. Uschespert ch’ils umans realiseschan ch’el n’ha nagina sumbriva, survegnan els tema, tegnan distanza dad el e fan beffas dad el. Perquai viagescha el sur la muntogna fin en in lieu da bogn. Là s’endrizza el cun agid da ses fidaivel servient Bendel en tala moda che la mancanza da sia sumbriva na vegn l’emprim betg percurschida.
Schlemihl s’inamurescha però en la bella Mina e ses secret vegn tradì da ses segund servient Rascal. Be sch’igl al reusseschia da survegnir enavos sia sumbriva, declera il bab da Mina, dastgia el maridar quella. Qua cumpara l’um grisch puspè. Peter Schlemihl pretenda enavos sia sumbriva, cura ch’el pertschaiva la vaira natira da l’um grisch ch’è nagin auter ch’il diavel sez. L’um grisch sa preschenta adina cun tutta maniera, insista però d’egualisar ils interess: il diavel è be pront da dar enavos a Schlemihl sia sumbriva, sche quel al surlascha persuenter si’olma.
Pli tard emprova il diavel da surmanar Schlemihl cun al surlaschar la sumbriva ad emprest per al mussar tge stima e reputaziun ch’el sa pudess acquistar uschia. Schlemihl emprova da mitschar, quai ch’al na reussescha però betg. La finala refusa Schlemihl definitivamain il patg e bitta la bursa, la quala el aveva pajà cun sia sumbriva, en la profunditad. Tras quai schlia el ils ultims lioms tar il diavel. Da ses ultims daners cumpra Schlemihl in pèr stivals, ils quals duevan sa mussar pli tard sco stivals da set miglias. Fin la fin dal raquint viva el persul sco perscrutader da la natira al qual s’avran – grazia a ses stivals – (quasi) tut las parts dal mund.
Context biografic ed istoric[modifitgar | modifitgar il code]
Davart l’origin dal raquint en ses context biografic ed istoric rapporta Chamisso il suandant:
«Ils eveniments mundials dal 1813, als quals jau n’hai betg pudì prender art e part – jau n’aveva gea nagina patria pli u anc nagina patria – m’han perturbà profundamain. Jau n’hai però betg ma laschà manar giud via da tut quai. Per ma distrair e per divertir ils uffants d’in ami, hai jau scrit lezza stad la paraula da Peter Schlemihl. En la Germania è quella vegnida recepida a moda bainvulenta ed en l’Engalterra è ella daventada populara.»
Tar ils eveniments da muntada mundiala, als quals Chamisso fa allusiun, sa tracti da las guerras da liberaziun cunter Napoleun. Oriund da la Frantscha, ma sesent gia dapi ils onns 1790 en la Prussia (cf. l’artitgel biografic), ha Chamisso resentì vi da si’atgna persuna la discrepanza che sa manifestava enturn el.
Sper quests eveniments politics sa lascha il raquint er situar entaifer il svilup spiertal dal temp. El vegn attribuì a la romantica ch’era sa posiziunada en divers reguards sco cuntraposiziun a l’illuminissem raziunal. En il raquint ‹Peter Schlemihl› resortan elements fantastics e sentimentals, ma medemamain varts sombras ch’èn tuttavia er tipicas per la romantica (p.ex. en ils raquints dad E.T.A. Hoffmann ch’appartegneva al circul d’enconuschents da Chamisso).
Ad in ulteriur aspect istoric-cultural renviescha la finala il num dal protagonist: En la cultura giudaica da l’ost signifitga il term ‹Schlemihl› (jiddic schlemiel) il disfortunà u in nar. En sias regurdanzas ‹Erlebte Judenfrage› descriva Kurt Blumenfeld la rolla da la figura da Schlemihl entaifer la teoria dal zionissem a l’exempel dal propagandist russ Schmarja Levin: «Cura che el (sc. Levin) discurriva davart Peter Schlemihl e sia sumbriva, na dubitava el nagin mument che l’enconuschent raquint da Chamisso tractia il gidieu, al qual saja ì a perder sia sumbriva e tras quai l’essenzial da ses esser. El (sc. Schlemihl) sa stenta da puspè chattar sia sumbriva e d’agiuntar uschia al preschent il passà.»[1] Il motiv da Schlemihl sco gidieu ha Blumenfeld er tractà cun sia partenaria da discussiun spiertala Hannah Arendt.
Recepziun[modifitgar | modifitgar il code]
Bain a basa dal raquint da Chamisso è sa sviluppada pli tard ina chanzun populara che tracta il cuntegn a moda scursanida:
Es war einmal ein Mensch mit Namen Schlemihl, den sprach einst einer an,
ob er ihm nicht seinen Schatten verkauft? Er wär alsbald ein reicher Mann!
Nach kurzem Bedenken willigt er ein und bekam einen Beutel zum Lohn.
«Dies Säcklein, das wird niemals leer», sprach der düstre Schattenkäufer voll Hohn.
«Ja, ich denk ich tat einen guten Tausch», sagt sich unser Schlemihl alsdann,
«ich kauf mir Schloß und Gut und Hof, was fang ich schon mit einem Schatten an?»
Der Herr Schlemihl, der zog in ein and’res Land, kauft sich Schloß und Gut und Hof
und heiraten wollt er dann auch bald, eine Auserwählte gab es schon.
Er ging zu seiner Geliebten Haus, fragt «Willst du mich nehmen zum Mann?»
«Drei Tage Bedenkzeit bitt’ ich mir aus, bevor ich Ja sagen kann.»
Doch die Sonne sie schien auf seine Gestalt, und ohne Schatten stand er da.
«Niemals nehme zum Manne ich dich, ohne Schatten bist du auch der Seele bar.»
In der Tat, Schlemihl hat seinen Schatten verkauft, dabei seine Seele verlor’n.
Danach hat man niemals mehr von ihm gehört, und niemand weiß mehr, daß er einst gebor’n.
Imitaziuns, cuntinuaziuns ed adattaziuns artisticas[modifitgar | modifitgar il code]
En ‹Die Abenteuer der Sylvester-Nacht› dad E.T.A. Hoffmann cumpara Schlemihl sco figura secundara, suttastritgond uschia il destin dal protagonist en ‹Die Geschichte vom verlorenen Spiegelbild›. Quest’ultima ha servì a Jacques Offenbach sco model per si’opera ‹Les contes d’Hoffmann›. Là vegn il motiv da la sumbriva persa da Schlemihl danovamain reprendì e reinterpretà. Schlemihl cumpara là sco rival da la persuna principala.
Dus scripturs dal 19avel tschientaner han scrit cuntinuaziuns da l’istorgia da Peter Schlemihl da Chamisso: Friedrich Christoph Förster il 1843 cun ‹Peter Schlemihl’s Heimkehr› e Ludwig Bechstein cun ‹Die Manuscripte Peter Schlemihl’s› (2 toms) il 1851.
Hans Christian Andersen ha elavurà il 1847 il motiv da la sumbriva persa en sia paraula ‹La sumbriva›.
David Kalisch ha transfurmà il cuntegn dal raquint en in toc da teater: ‹Peter Schlemihl. Posse mit Gesang in 1 Aufzug›, il qual è vegnì dà l’emprima giada il matg 1850 a Berlin.
August Brunetti-Pisano ha cumponì in’opera ‹Peter Schlemihl› ch’è per exempel vegnida represchentada il 1908 a Stuttgart.[2]
Il 1915 ha l’artist Ernst Ludwig Kirchner creà in ciclus da set maletgs davart quest’ovra. Si’intenziun è stada d’exprimer si’atgna discrepanza interna, en la quala el veseva parallelas tar Peter Schlemihl. Tenor Kirchner sa tracti tar Schlemihl da l’istorgia d’in uman cun mania da persecuziun che daventa tuttenina conscient da sia pitschnezza infinita.[3]
Actualisaziun e (re-)interpretaziun postmoderna[modifitgar | modifitgar il code]
Sco gia vis po la sumbriva, legida en sia muntada simbolica, represchentar tratgs specifics da l’identitad da l’autur resp. dal temp d’origin burascus dal raquint. Ma la sperdita da quella sa lascha er transferir a la critica envers las ‹vardads perpetnas› en religiun, politica e societad che sa dasda a partir dal 18avel/19avel tschientaner (cun in’emprima culminaziun en l’ovra da Friedrich Nietzsche) e che dueva la finala daventar in dals segns distinctivs da l’epoca postmoderna a partir dals onns 1950/60. Ins remplazzia per exempel en l’entir raquint il term ‹sumbriva› tras ‹religiun› e l’istorgia survegn ina frestgezza ed actualitad quasi atemporala.
Ma er independentamain da talas ponderaziuns filosoficas sa lascha il text actualisar a moda fitg vasta. Exclusiun sociala ed isolaziun èn numnadamain experientschas da las qualas èn pertutgadas er oz las pli diversas gruppas socialas: migrants, omosexuals, persunas corpulentas, impedids u minoritads religiusas vegnan marginalisads, perquai ch’els na correspundan betg a las normas e valurs usitadas.
Versiun rumantscha[modifitgar | modifitgar il code]
La versiun rumantscha dal raquint è vegnida realisada e publitgada il 2015/2016. Il titel s’orientescha a la versiun franzosa ‹L’Homme qui a perdu son ombre. Histoire merveilleuse de Pierre Schlémihl›, la quala Hippolyte de Chamisso, il frar dad Adelbert, ha edì il 1822. Tar la versiun rumantscha sa tracti d’ina translaziun integrala dal raquint, la quala sa stenta da restar datiers da l’original.
Betg translatadas èn però vegnidas las brevs che stattan a l’entschatta da l’ediziun tudestga (‹An meinen alten Freund Peter Schlemihl›, ‹An Julius Eduard Hitzig von Adelbert von Chamisso›, ‹An Ebendenselben von Fouqué›, ‹An Fouqué von Hitzig›) resp. a la fin dal raquint (‹An Adelbert von Chamisso›). Friedrich de la Motte Fouqué e Julius Eduard Hitzig eran buns enconuschents da Chamisso e Fouqué – medemamain in Franzos emigrà – ha er figurà sco editur dal raquint. En las brevs cloman ils amis en memoria in a l’auter il destin da Schlemihl – il qual vegn tractà qua sco ina figura reala – e tematiseschan dumondas da l’ediziun da sias aventuras. Il raquint sez è alura structurà en furma d’ina brev che Schlemihl drizza a Chamisso.
Ediziuns[modifitgar | modifitgar il code]
- Friedrich Baron de la Motte Fouqué (ed.): Peter Schlemihl’s wundersame Geschichte. Mitgeteilt von Adelbert von Chamisso. Mit einem Kupfer als Frontispiz. Johann Leonhard Schrag, Nürnberg 1814.
- Adelbert von Chamisso: Peter Schlemihls wundersame Reise. Mit Illustrationen von Emil Preetorius. Verlag Kurt Wolff, Lipsia 1908.
- Adelbert von Chamisso: Peter Schlemihls wundersame Geschichte. Mit 25 zweifarbigen Illustrationen von Franziska Walther. Kunstanstifter Verlag, Mannheim 2011, ISBN 978-3-942795-00-5.
- Adelbert von Chamisso: Peter Schlemihls wundersame Geschichte. Reclam, Stuttgart 2003.
Film[modifitgar | modifitgar il code]
- Peter Schlemihls wundersame Geschichte, Republica Federala Tudestga 1967. Film da televisiun (ZDF), reschia: Peter Beauvais, cun Götz George sco Peter Schlemihl e Rudolf Platte sco Il Grisch.
- ↑ Ed. da Hans Traxler, Deutsche Verlagsanstalt, Stuttgart 1962, p. 74.
- ↑ Tenor las actas da represchentaziun en l’archiv statal a Ludwigsburg.
- ↑ Cità tenor M.M. Moeller (ed.), Ernst Ludwig Kirchner. Meisterwerke der Druckgrafik, Stuttgart 1990.
Litteratura[modifitgar | modifitgar il code]
- Dagmar Walach: A.v.Chamisso: Peter Schlemihls wundersame Geschichte, en: Interpretationen zu Erzählungen und Novellen des 19. Jahrhunderts, Band 1, Reclam Nr. 8413, p. 221–251.
- Adelbert von Chamisso, Peter Schlemihls wundersame Geschichte, Text und Kommentar, Suhrkamp Basisbibliothek 37, 2003.


text:
Val Müstair (circul)
Il circul da la Val Müstair furma ensemen cun ils circuls da Ramosch, Sur Tasna e Suot Tasna il district da l'En dal chantun Grischun en Svizra. La sedia da l'uffici cirquital sa chatta a Val Müstair.
Vischnancas[modifitgar | modifitgar il code]
Il circul cumprenda dapi la fusiun da las sis vischnancas da la Val Müstair anc be ina suletta vischnanca:
Midadas en l'effectiv da vischnancas dapi il 2000[modifitgar | modifitgar il code]
Fusiuns[modifitgar | modifitgar il code]
- 2009: Tschierv, Fuldera, Lü, Valchava, Santa Maria Val Müstair e Müstair → Val Müstair


text:
Tge è in influencer?
- Venderdi, 9.12.2016, 15:00
Raits socialas muntan ozendi grondas summas daners. Quai na betg mo per las interpresas mabain era per ils uschè numnads “influencers”. Quels che fan reclama en lur accounts, perquai che els han blers followers.
Influencers en raits socialas datti era en Rumantschia. Natiralmain ha Battaporta inscuntrà els per vus.
Sin Instagram han Roman Flepp e ses cusrin Valentin Manhart in account cun il num twintheworld ed actualmain 92 milli followers nua ch’els publitgeschan lur fotografias.
Cliccar qua per la contribuziun cun TwintheWorld.
Youtube
Ina da las enconuschentas YouTuberas cun success da la Svizra è Nicole Mureddu alias Fashionpupa – ina rumantscha! :) Era sche ella discurra tudestg da scrittira en ils videos ed abitescha dapi 10 onns en il Tessin sper Lugano, ha ella ragischs rumantschas.
Cliccar qua per la contribuziun cun la Fashionpupa.